Mucelo Wamuuya—Kukkazika Moyo\nAMUBALE MU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nAKAAMBO kakuti buumi buyaabuyumina limwi “kumazuba aamamanino” aano, bantu ba Jehova bayandika kuba abube bwakukkazika moyo kwiinda kaindi. (2Tim. 3:1-5) Tuzingulukidwe anyika mwalo bantu kanji-kanji mobali basikuliyanda, batanyoneki, alimwi batalilesyi. Bantu batondezya micito iili boobu tabajisi bube bwakukkazika moyo. Aboobo, Munakristo uuli woonse weelede kulibuzya kuti: ‘Sena ndatalika kuba muntu uutakkaziki moyo mbuli bantu bandizingulukide? Ino kukkazika moyo kwini-kwini caamba nzi? Alimwi ino ncinzi ncondikonzya kucita kutegwa bube oobu bwa Bunakristo ibuyandika kapati bube cibeela cabube bwangu bwalyoonse?\nNCOCAAMBA KUKKAZIKA MOYO\nKweelana a Bbaibbele, kukkazika moyo tacaambi buyo kuliyumya mubukkale busunka. Muntu uujisi bube bwakukkazika moyo ulaliyumya kajisi bulangizi. Tabikkili buyo maano kujatikizya mbwalimvwa walo, pele ulabikkila maano kubukkale bwayooyo wapa kuti kube kutamvwana. Akaambo kaceeci, ciindi muntu uukkazika moyo nobamubisizya naa kumunyemya bamwi, ulazumanana kuba abulangizi bwakuti cilongwe cabo cilaba kabotu alimwi. Aboobo, tacigambyi kuti Bbaibbele lyaamba “kukkazika moyo” kuti mbube bwakusaanguna akati kabube bunji bubotu ibuzwa kuluyando. * (1Kor. 13:4) Alimwi “kukkazika moyo” ncibeela ‘camucelo wamuuya.’ (Gal. 5:22, 23) Aboobo, ino ncinzi ciyandika kulindiswe kutegwa tube abube oobu bwabunaleza?\nMBOTUKONZYA KUBA ABUBE BWAKUKKAZIKA MOYO\nKutegwa tuba abube bwakukkazika moyo, tweelede kupailila lugwasyo lwamuuya wa Jehova, walo ngwapa kuli baabo bamusyoma. (Lk. 11:13) Nokuba kuti muuya wa Leza ulaanguzu, andiswe tweelede kucita lubazu lwesu alimwi akucita kweelana amipailo yesu. (Int. 86:10, 11) Eeci caamba kuti tweelede kubeleka canguzu kutondezya bube bwakukkazika moyo abuzuba kutegwa bukonzye kusimpa miyanda mumoyo wesu. Nokuba boobo, tweelede kuzumanana kubeleka canguzu kutegwa kukkazika moyo bube cibeela cabube bwesu bwalyoonse. Ino ncinzi cimbi cikonzya kutugwasya?\nTulakonzya kuba abube bwakukkazika moyo kwiinda mukulanga-langa alimwi akwiiya cikozyanyo ca Jesu cilondokede. Kweelana acikozyanyo eeco, mwaapostolo Paulo, kwiinda mukusololelwa amuuya wakapandulula “buntu bupya” bwalo bubikkilizya “kukkazika moyo,” mpoonya wakatukulwaizya kuti ‘tulekele luumuno lwa Kristo kuti lweendelezye mumyoyo yesu.’ (Kol. 3:10, 12, 15) Tulakonzya kupa luumuno oolo kuti “lweendelezye” mumyoyo yesu kwiinda mukwiiya lusyomo lwa Jesu lutazungaani, aciindi ncasalide mwini, Leza uyoozibamba zintu eezyo zitukatazya. Ciindi notutobela cikozyanyo ca Jesu, kunyina notuyoonyema cakuti mane buya twaalilwa kukkazika moyo, tacikwe makani azintu zikonzya kucitika aawo mpotubede.—Joh. 14:27; 16:33.\nNokuba kuti tuliyandide kubona nyika mpya njaakatusyomezya Leza, tulaiya kukkazika moyo ciindi notuzinzibala kuyeeya mbwatukkazikila moyo Jehova. Magwalo atusyomezya kuti: “Jehova tamukide pe kujatikizya cisyomezyo cakwe kweelana ambobayeeya bamwi kuti wamuka, pele umukkazikila moyo nkaambo tayandi kuti muntu uuli woonse anyonyoonwe, pele uyanda kuti boonse bakonzye kweempwa.” (2Pet. 3:9) Ciindi notuyeeya kujatikizya mbwatukkazikila moyo Jehova, sena eeci tacitukulwaizyi kubakkazikila moyo bamwi? (Rom. 2:4) Katukayeeyede kaambo aako, muubukkale buli buti momuyandika kukkazika moyo?\nBUKKALE MOMUYANDIKA KUKKAZIKA MOYO\nKuli bukkale bunji mubuumi bwesu bwabuzuba abuzuba motuyandika kukkazika moyo. Mucikozyanyo, ikuti kamulimvwa kuti mujisi cintu ciyandika kapati ncomweelede kwaamba, inga mwayandika kutondezya kukkazika moyo kutegwa mutabanjili mukanwa bamwi. (Jak. 1:19) Alimwi inga mwayandika kutondezya kukkazika moyo ciindi nomuyanzana abakombinyoko ibacita zintu izimunyemya. Muciindi cakuciindizya kunyema akaambo kazintu eezyo, inga mwacita cabusongo kuyeeya kujatikizya Jehova alimwi a Jesu mbobacita mukulezya kwesu. Tababikkili maano kutuntu tuniini-niini ntotulubizya. Muciindi caboobo, babona bube bubotu mbotujisi alimwi cakukkazika moyo, balatupa ciindi cakucinca.—1Tim. 1:16; 1Pet. 3:12.\nBukkale bumbi motuyandika kukkazika moyo nciindi muntu umwi naatutamikizya kwaamba naa kucita cintu citaluzi. Kanji-kanji, ambweni tulafwambaana kunyema alimwi akupa twaambo twakulitamizya. Nokuba boobo, Ijwi lya Leza lyaamba kucita zintu munzila iimbi. Lyaamba kuti: “Kukkazika moyo nkubotu kwiinda kuba amuuya wakulisumpula. Utafwambaani kunyema pe, nkaambo kunyema-nyema kukkala mucamba cabafwubafwuba.” (Muk. 7:8, 9) Aboobo, nokuba kuti nzyobatwaamba nzyakubeja, tweelede kukkazika moyo alimwi akuyeeya katutanabweza ntaamu. Jesu wakaitobela njiisyo eeyo ciindi bamwi nobakamutamikizya kucita cintu citaluzi.—Mt. 11:19.\nKwaambisya bazyali beelede kutondezya bube bwakukkazika moyo ciindi nobayanda kugwasya bana babo kubambulula bube butali kabotu, naa nzyobalombozya. Amubone cikozyanyo caba Mattias, ibabelekela ku Beteli yaku Scandinavia. Kabacili bakubusi, ba Mattias bakaliyumya kukusampaulwa kucikolo akaambo kazintu nzyobakali kusyoma. Kumatalikilo, bazyali babo kunyina ncobakazyi. Nokuba boobo, bakali kulwana penzi lyakaboola akaambo kakukazyigwa kwamwanaabo, walo iwakatalika kudooneka naa wakali mukasimpe. Ba Gillis, bausyi baba Mattias, bakaamba kuti: “Bukkale oobu bwakali kuyandika kukkazika moyo.” Ba Mattias bakali kubuzya kuti: “Ino Leza nguni? Mbuti kuti Bbaibbele talili Jwi lya Leza? Ino tuzyi buti kuti Leza nguuyanda ceeci naa eeci kulindiswe?” Alimwi bakali kubabuzya bausyi kuti: “Nkaambo nzi ncondeelede kubetekwa ikuti kanditalimvwi alimwi akusyoma nzyomusyoma?”\nBa Gillis bakaamba kuti, “Zimwi ziindi mibuzyo yamwaaneesu yakali kubuzyigwa cakunyema, kutali kunyemena ndime naa banyina pe, pele kujatikizya kasimpe, kalo nkaakali kulimvwa kuti nkakakali kumuyumizyila buumi.” Mbuti ba Gillis mbobakabweendelezya bukkale oobu? Bakaamba kuti, “Mebo amwanaangu twakali kukkala kubandika kwaciindi cilamfwu. Ziindi zinji ndakali kuswiilila alimwi akubuzya mibuzyo kutegwa ndizyibe mbwaakali kulimvwa alimwi ambwaakali kuyeeya mwanaangu. Zimwi ziindi ndakali kumupa bupanduluzi ibwakali kumugwasya kuyeeya buzuba boonse naa kwiinda aawo katutanazumanana amubandi wesu. Zimwi ziindi, ndakali kumwaambila kuti andipe mazuba masyoonto kutegwa ndiyeeye kujatikizya makani ngaamba. Kwiinda mumibandi eeyi iyakakkalikene, aasyoonto-syoonto Mattias wakayaambele kumvwisya alimwi akuzizumina njiisyo yacinunuzyo, bweendelezi bwa Leza, alimwi aluyando lwa Jehova. Cakatola ciindi, alimwi ziindi zinji cakali ciyumu, pele aasyoonto-syoonto, luyando lwakwe kuli Jehova lwakakomena. Mebo abakaintu bangu tulikkomene kapati kuti kusolekesya kwesu kukkazika moyo kutegwa tugwasye mwaneesu mumyaka yakwe yabukubusi kwagwasya kapati alimwi kwakamusika amoyo.”\nBa Gillis alimwi abakaintu babo bakasyoma lugwasyo lwa Jehova ciindi nobakali kugwasya mwanaabo cakukkazika moyo. Nobalanga musyule, ba Gillis bakaamba kuti: “Lyoonse ndakali kumwaambila Mattias kuti luyando ndotujisi kulinguwe lwakapa kuti mebo abanyina katupaila cakutaleka kuti Jehova amugwasye walo kumvwisya kasimpe.” Eelo kaka balikkomene bazyali aaba akaambo kakutondezya bube buyandika kapati bwakukkazika moyo!\nKuyungizya alugwasyo lwakumuuya, Banakristo bakasimpe beelede kuba abube bwakukkazika moyo ciindi nobalanganya munamukwasyi naa mulongwe uuciswa bulwazi butasilikiki. Amubone cikozyanyo caba Ellen, * abalo ibakkala ku Scandinavia.\nKwamyaka iili lusele yainda, balumi baba Ellen bakaciswa bulwazi bwakanyonyoona bongo bwabo. Akaambo kaceeci, bakaleka kuba aluzyalo, lukkomano, naa kuusa. Bukkale oobu buli bayuminide kapati ba Ellen. Bakaamba kuti: “Kuyandika kukkazika moyo alimwi amipailo minji.” Bakayungizya kuti: “Lugwalo ndondiyandisya kapati alimwi lunduumbulizya ndugwalo lwa Bafilipi 4:13, ilwaamba kuti: ‘Muzintu zyoonse ndilijisi nguzu kwiinda muli yooyo uundipa nguzu.’” Akaambo kanguzu eezyo, ba Ellen balaliyumya cakukkazika moyo kabajisi lusyomo mulugwasyo lwa Jehova.—Int 62:5, 6.\nAMWIIYE BUBE BWA JEHOVA BWAKUKKAZIKA MOYO\nNokuba boobo, caboola kumakani aakukkazika moyo, Jehova ncikozyanyo cibotu ncotukonzya kutobela. (2Pet. 3:15) Kuli zibalo zinji mu Jwi lya Leza izitondezya ziindi Jehova naakatondezya kukkazika moyo. (Neh. 9:30; Is. 30:18) Mucikozyanyo, ino Jehova wakacita buti ciindi Abrahamu naakamubuzya mibuzyo minji kujatikizya makanze aakwe aakunyonyoona Sodoma? Cakusaanguna, Jehova kunyina naakamunjila mukanwa Abrahamu ciindi naakali kubandika. Muciindi caboobo, Jehova wakali kuswiilila cakukkazika moyo kumubuzyo wa Abrahamu uuli woonse alimwi anzyaakali kulibilika. Mpoonya, Jehova wakatondezya kuti wakali kuswiilila kwiinda mukuziinduluka zintu nzyakali kulibilika Abrahamu alimwi akumusyomezya kuti takonzyi kuunyonyoona Sodoma nokuba kuti kwajanika balulami ibali buyo 10 mumunzi ooyu. (Matl. 18:22-33) Eelo kaka Jehova ncikozyanyo cibotu mukuswiilila cakukkazika moyo alimwi akutaciindizya kunyema!\nKukkazika moyo ncibeela ciyandika kapati cabuntu bupya calo Banakristo boonse ncobeelede kulisamika. Kuti twabeleka canguzu kuba abube oobu buyandika kapati, tuyoolemeka Taateesu wakujulu uulanganya alimwi akukkazika moyo, alimwi tuyoobalilwa kuli “baabo kwiinda mulusyomo akukkazika moyo ibayookona zyakasyomezyegwa.”—Heb. 6:10-12.\n^ munc. 4 Bube bwaluyando bwakabandikwa mucibalo cakusaanguna cazibeela eezyi zili fwuka zyamucelo wamuuya wa Leza uusalala.\n^ munc. 15 Zina lyacincwa.


Baapostolo Balomba Kupegwa Citondezyo (Matayo 24:3-51) | Buumi bwa Jesu\nAMUBALE MU Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Norwegian Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian (Cyrillic) Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Vietnamese Wallisian Waray-Waray\nMATAYO 24:3-51 MARKO 13:3-37 LUKA 21:7-38\nBASIKWIIYA BONE BALOMBA KUPEGWA CITONDEZYO\nKUZUZIKIZYIGWA MUMWAANDA WAMYAKA WAKUSAANGUNA ALIMWI AKUYA KUMBELE\nLino nkuumazuba muli Bwabili, eelyo buzuba bwa Nisani 11 buyamukumana. Aalo mazuba aamulimo ngwaabeleka canguzu Jesu aano aanyika amana buya. Imasyikati wali kuyiisya mutempele, mpoonya masiku wali koona kunze aamunzi wa Jerusalemu. Bantu balikuyanda kapati kumuswiilila, aboobo bali “kufwuma kuunka kulinguwe mutempele kuyoomuswiilila.” (Luka 21:37, 38) Eezyi zyainda, lino Jesu ulikkede aa Cilundu ca Maolifa antoomwe abaapostolo bone—Petro, Andreya, Jakobo alimwi a Johane.\nAabo bone baboola kulinguwe kumbali. Bayeeya kujatikizya tempele nkaambo Jesu wazwa akusinsima kuti taakwe bbwe noliba lyomwe lyandilyo iliyoocaala atala abbwenyina. Pele kuli zinji nzyobayeeya. Musyule oomu Jesu wakalibaambilide kuti: “Kamulibambilide lyoonse andinywe, nkaambo aciindi ncomutayeeyeli, Mwanaamuntu ulaboola.” (Luka 12:40) Alimwi wakaambide kujatikizya “buzuba oobo Mwanaamuntu aakuyubununwa.” (Luka 17:30) Sena twaambo ootu kuli mbotuswaangene ancaazwa mukwaamba kujatikizya tempele? Baapostolo baliyandide kapati kuzyiba. Bamubuzya kuti: “Kotwaambila, ino ndilili zintu eezyi noziyooba alimwi ncinzi ciyooba citondezyo cakubako kwako acamamanino aabweende bwazintu?”—Matayo 24:3.\nAmbweni bayeeya mamanino naa kunyonyoonwa kwatempele ndimunya ndibabwene munsi-munsi. Alimwi babuzya kujatikizya kubako kwa Mwanaamuntu. Beelede kuti baliyeeyede kuti Jesu wakapa cikozyanyo ‘camuntu wamumukwasyi wamwami iwakaunka kucisi cili kulamfwu kuti akapegwe bwami mpoonya akupiluka.’ (Luka 19:11, 12) Alimwi bayanda kuzyiba kuti naa “mamanino aabweende bwazintu” ayakujatikizya nzi.\nMubwiinguzi bwakwe ibujisi twaambo tunji, Jesu wapa citondezyo icitondezya nobuyakumana bweende bwazintu bwaba Juda, kubikkilizya atempele lyabo. Pele waamba azimbi zinji kunze lyazyeezyi. Citondezyo eeci ciyoobagwasya Banakristo kumbele kuzyiba kuti bapona kuciindi “cakubako” kwakwe alimwi akuti mamanino aabweende bwazintu bwanyika yoonse alaafwaafwi.\nMboiyaabuya myaka, baapostolo batalika kulibonena businsimi bwa Jesu kabuzuzikizyigwa. Inzya, izintu zinji nzyaakasinsima zyatalika kucitika mumazuba aabo. Aboobo, Banakristo bapakamene ibapona nokwainda myaka iili 37, mu 70 C.E., bajanika kuti balilibambilide alimwi balangila kunyonyoonwa kwabweende bwazintu bwaba Juda alimwi atempele lyabo ikuli afwaafwi. Pele tazili zyoonse nzyaakasinsima Jesu izyacitika mumyaka iisololela kumwaka wa 70 C.E., kubikkilizya amumwaka ngomunya ooyu. Aboobo, ino ncinzi cini iciyakuba citondezyo cakubako kwakwe mu Bwami? Jesu wabayubunwida makani aaya baapostolo bakwe.\nJesu wasinsima kuti kuyooba “nkondo mumasena aalaafwaafwi alimwi amasena aali kule” alimwi akuti “cisi ciyoobukila cisinyina abwami buyoobukila bwaminyina.” (Matayo 24:6, 7) Alimwi waamba kuti “kuyooba mizuzumo yanyika mipati, alimwi mumasena aaindene-indene kuyooba nzala azilwazi.” (Luka 21:11) Jesu wacenjezya basikwiiya bakwe kuti: “Bantu bayoomujata akumupenzya.” (Luka 21:12) Basinsimi bakubeja bayoobuka akweena bantu banji. Bubi buyoovwula alimwi luyando lwabantu banji luyoomana. Alimwi waamba kuti ‘makani mabotu aa Bwami ayookambaukwa munyika yoonse kuti bukabe bumboni kumasi oonse, mpoonya mamanino ayoosika.’—Matayo 24:14.\nNokuba kuti zibeela zimwi zyabusinsimi bwa Jesu zyazuzikizyigwa ba Roma kabatananyonyoona alimwi anobanyonyoona Jerusalemu, sena Jesu inga kali waamba zintu iziyakuzuzikizyigwa munzila mpati kumbele? Sena mulibubwene bumboni bwakuti businsimi bwa Jesu bupati buli mukuzuzikizyigwa munzila mpati mazuba aano?\nCintu cimwi Jesu ncaabikkilizya mucitondezyo cakubako kwakwe nkulibonya kwacintu “cisesemya cileta lunyonyooko.” (Matayo 24:15) Mu 66 C.E., cintu eeci cisesemya calibonya ciindi ‘mpi zyabasikalumamba’ bana Roma ibajisi mituni naa ndembela nibauzinguluka munzi. Bana Roma bauzinguluka munzi wa Jerusalemu akukolomona zibeela zimwi zyabwaanda bwanguwo. (Luka 21:20) Aboobo, “cintu cisesemya” ciimvwi mubusena mociteelede, ibusena oobo ba Juda mbobabona kuti ‘mbusena busalala.’\nJesu wazumanana kusinsima kuti: “Kuyooba mapenzi mapati aatanacitikide kuzwa kumatalikilo aanyika kusikila sunu, alimwi kunyina naayooba limbi pe.” Mu 70 C.E., ba Roma banyonyoona Jerusalemu. Ikuzundwa alimwi akunyonyoonwa ‘kwamunzi uusalala’ waba Juda, kubikkilizya atempele lyanguwo, ngamapenzi mapati, oomo mobajaigwa bantu banji kapati. (Matayo 4:5; 24:21) Lunyonyooko oolu ndupati kapati kwiinda lunyonyooko luli loonse ilwakasikila munzi ooyu alimwi aba Juda, alimwi ngamamanino aabweende bwabukombi bwaba Juda mbobali kutobela kwamyaanda yamyaka minji. Aboobo, kuzuzikizyigwa kuli koonse kupati kwamajwi aabusinsimi aa Jesu ikuyakucitika kumbele kuyakuyoosya citaambiki.\nLUSYOMO MUMAZUBA AAKASINSIMWA\nMubandi ngwajisi Jesu abaapostolo bakwe kujatikizya citondezyo cakubako kwakwe mu Bwami alimwi acamamanino aabweende bwazintu nkuucili, taunamana pe. Lino wabacenjezya kujatikizya kutobela “ba Kristo bakubeja abasinsimi bakubeja.” Waamba kuti aaba bayoosola ‘kweena nobaba basale.’ (Matayo 24:24) Pele ibasale aaba tabakeenwi pe. Ba Kristo bakubeja baboneka buyo kumeso aabantu kabajisi mibili yanyama. Mukwiimpana, kubako kwa Jesu takukabi kooko nkobakonzya kumubona bantu kajisi mubili wanyama.\nKaamba kujatikizya mapenzi mapati kwiinda, aayo aayakucitika kumamanino aabweende bwazintu oobu, Jesu waamba kuti: “Izuba liyoosizyigwa, awalo mwezi taukamuniki, alimwi nyenyeezi ziyooloka kuzwa kujulu, anguzu zyakujulu ziyoozungaanizyigwa.” (Matayo 24:29) Baapostolo ibali mukumvwa majwi aaya aayoosya tabazyi cini iciyakucitika, pele masimpe ngakuti eeci cinooli ciindi ciyoosya kapati.\nIno zintu eezyi ziyoosya iziyakucitika ziyakubajatikizya buti bantu? Jesu wati: “Bantu bayoonetuka akaambo kakuyoowa akulibilika zintu zilangilwa kucitika anyika, nkaambo nguzu zyakujulu ziyoozungaanizyigwa.” (Luka 21:26) Ncobeni, Jesu waamba ciindi ciyoosya kapati alimwi citanabwenwe kuzwa ciindi bantu nobakalengwa.\nIcikulwaizya ncakuti, Jesu wabasalazyila baapostolo kuti tabali bantu boonse ibayakulila ciindi ‘Mwanaamuntu aakuboola kajisi nguzu abulemu bupati.’ (Matayo 24:30) Walaambide kale kuti Leza uyakubweza ntaamu “akaambo kabasale.” (Matayo 24:22) Aboobo, ino basikwiiya aaba ibasyomeka beelede kucita buti zyaakucitika zintu ziyoosya nzyaamba Jesu? Jesu wakulwaizya basikumutobela kuti: “Zintu eezyi zyaakutalika kucitika, amukaimikile akulanga mujulu, nkaambo lufwutuko lwanu lunooswenede afwaafwi.”—Luka 21:28.\nIno basikwiiya ba Jesu ibanakupona kuciindi eeci ncaasinsima bayakuzyiba buti kuti mamanino alaafwaafwi? Jesu wapa cikozyanyo camukuyu, ulaamba: “Mboyatalikila buyo kusyuuka mitabi yanguwo akuba amatuvwu, mulazyiba kuti mainza alaafwaafwi. Mbubonya buyo andinywe, mwaakubona zintu zyoonse eezyi, amukazyibe kuti ulaafwaafwi, uli amulyango. Ncobeni ndimwaambila kuti izyalani eeli talikamani pe kusikila zintu zyoonse eezyi zikacitike.”—Matayo 24:32-34.\nAboobo, basikwiiya bakwe baakubona zibeela zyaandeene-andeene alimwi zinji zyacitondezyo kazizuzikizyigwa, beelede kuzyiba kuti mamanino alaafwaafwi. Kalailila basikwiiya ibanakupona kuciindi eeco citanabwenwe, Jesu waamba kuti:\n“Kujatikizya buzuba oobo alimwi aciindi kunyina uuzyi pe, nobaba bangelo kujulu naba Mwana, pele buyo Taata alikke. Nkaambo mbubonya mazuba aa Nowa mbwaakabede, akwalo kubako kwa Mwanaamuntu mbokuyooba. Nkaambo mbubonya mbuli kumazuba aayo Zambangulwe kalitanaboola, bakali kulya akunywa, basankwa bakali kukwata abalo basimbi bakali kukwasyigwa kusikila buzuba Nowa mbwaakanjila mubwato, pele tiibakabikkila maano kusikila mane Zambangulwe lyakaboola akubatola boonse, mbubonya buyo akwalo kubako kwa Mwanaamuntu mbokuyooba.” (Matayo 24:36-39) Cintu eeci ncaabelesya Jesu mukupa cikozyanyo—nkokuti Zambangulwe lyakumazuba aa Nowa eelyo ilitakalubwi—lyakajatikizya nyika yoonse mboizulwa.\nCakutadooneka ibaapostolo aabo ibamuswiilide Jesu naambaula aa Cilundu ca Maolifa bazyiba kuti kuyandika kupakamana. Jesu wati: “Amulilingule nobeni kutegwa myoyo yanu itabi niilengaana akaambo kabulyato, bucakolwa akulibilika azintu zyamubuumi, eelyo buzuba oobo bukaile kumusikila kamutalibambilide mbuli kakole. Nkaambo buyoobasikila boonse aabo bakkala anyika yoonse. Aboobo amupakamane lyoonse, kamupaila mipailo yakukombelezya ciindi coonse kutegwa mukakonzye kufwutuka muzintu zyoonse eezyo zyeelede kucitika akwiima kumbele lya Mwanaamuntu.”—Luka 21:34-36.\nAawa Jesu wainduluka alimwi kutondezya kuti zintu nzyasinsima tazikajatikizyi buyo bantu basyoonto pe. Tali mukusinsima zintu iziyakucitika mumyaka misyoonto buyo iiboola kumbele alimwi iziyakujatikizya buyo munzi wa Jerusalemu naa cisi caba Juda. Peepe, ulimukwaamba zintu ‘iziyoosikila boonse aabo bakkala anyika yoonse.’\nWaamba kuti basikwiiya bakwe bayooyandika kupakamana, kulangila alimwi akulibambila. Jesu wakankaizya makani aaya aakucenjezya kwiinda mukupa cikozyanyo acimwi, ulaamba: “Kamuzyiba kuti: Ikuti mwiniŋanda naakalizyi ciindi mubbi ncaakali kuboola, naatakoona akumulekela mubbi kuti anjile muŋanda yakwe. Aboobo, andinywe amulibambile, nkaambo Mwanaamuntu ulaboola aciindi ncomutayeeyeli.”—Matayo 24:43, 44.\nLino Jesu waambila basikwiiya bakwe ncobeelede kukkalwa moyo. Wabasyomezya kuti ciindi nobunooli mukuzuzikizyigwa businsimi bwakwe, kunooli “muzike” uupakamene alimwi musungu. Jesu wabelesya bukkale mbobakonzya kufwambaana kweezyeezya baapostolo bakwe, wati: “Ino mubwini, nguni muzike uusyomeka alimwi uucenjede ooyo simalelaakwe ngwaakasala kulanganya babelesi bamuŋanda yakwe, kuti kabapa cakulya cabo aciindi ceelede? Ulikkomene muzike ooyo ikuti simalelaakwe aakusika akamujane kacita oobo! Ncobeni ndimwaambila kuti, uyoomusala kulanganya lubono lwakwe loonse.” Pele ikuti “muzike” ooyo akabe amizeezo mibi akutalika kupenzya beenzinyina, simalelaakwe “uyoomupa cisubulo cipati.”—Matayo 24:45-51; amweezyanisye a Luka 12:45, 46.\nNokuba boobo, aawa Jesu tapandululi kuti kuyakuba kakamu kabasikumutobela ikayakuba amizeezo mibi. Aboobo, ino nciiyo nzi Jesu ncayanda kuti bamvwisye basikwiiya bakwe? Uyanda kuti bazumanane kupakamana akuba basungu, mbubonya mbwatiicisalazye mucikozyanyo acimbi.\nIno ncinzi capa baapostolo kubuzya kujatikizya zintu zyakumbele, pele kuboneka kuti ncinzi acimbi ncobajisi mumizeezo?\nIno ndilili businsimi bwa Jesu nobwatalika kuzuzikizyigwa, alimwi munzila nzi?\nIno nzintu nzi zimwi izitondezya kubako kwa Kristo?\nIno “cintu cisesemya” calibonya buti, alimwi ino nzintu nzi zyacitika musyule lyakulibonya kwancico?\nIno bantu bayakucita buti baakubona businsimi bwa Jesu kabuzuzikizyigwa?\nNcikozyanyo nzi Jesu ncaapa kutegwa agwasye basikwiiya bakwe kuzyiba naanooli afwaafwi mamanino?\nNcinzi citondezya kuti businsimi bwa Jesu buyakuzuzikizyigwa nyika yoonse mboizulwa?\nNdulayo nzi Jesu ndwaapa basikwiiya bakwe ibapona kuciindi naali afwaafwi mamanino aabweende bwazintu?\nZintu Zipati-pati Izyakacitika Mubuumi bwa Jesu Naakali Anyika—Mulimo wa Jesu Wamamanino mu Jerusalemu (Cibeela 1)\nZintu Zipati-pati Izyakacitika Mubuumi bwa Jesu Naakali Anyika—Mulimo wa Jesu Wamamanino mu Jerusalemu (Cibeela 2)


Mbomunga Mwamubikkila Milawo Mwanaanu Mukubusi | Lugwasyo Kumukwasyi\nSinsimuka! | March 2013\nAMUBALE MU Afrikaans Albanian Amharic Arabic Armenian Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Korean Lingala Lithuanian Macedonian Malagasy Myanmar Norwegian Oromo Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Xhosa Zulu\nMbomunga Mwamubikkila Milawo Mwanaanu Mukubusi\nMwanaanu mukubusi ulakonzya kwaamba kuti mulaziyumya kapati zyintu. Mbwaanga kuyanda kukwabilila bana banu mukuli wanu, mulakonzya kuyeeya kuti, ‘ikuti ndiyuubye-ubye milawo, mwanaangu inga wanjila mumapenzi.’\nMweelede kubikka milawo yeelede njakonzya kutobela mwanaanu. Nokuba boobo, cakusaanguna mweelede kuzyiba cipa mwanaanu kutaikkomanina milawo njomwabikka.\nICIPA KUTI KUBE BUYUMUYUMU\nKaambo Kakubeja: Bakubusi boonse balakaka kutobela milawo; nkaambo ncilengwa buya nobali muciimo eeci cakukubuka.\nKaambo Kamasimpe: Kuti bazyali babikka milawo yeelede akwiibandika anguwe, mukubusi inga tiicamwaalila kwiitobela.\nNokuba kuti twaambo tunji tulakonzya kujatikizyigwa mukuzanga kwamwana, bazyali cakutazyiba inga bapa kuti bana bazange kuti kabaiyumya milawo alimwi naa kuti kaitaceeleli kweelana aciimo. Amubone twaambo ootu tutobela:\nKuyumya milawo. Kuti bazyali babikka milawo kakunyina kubandika amwanaabo, milawo eeyo ulakonzya kwiibona kuti imuyumizyila buyo buumi muciindi cakumukwabilila. Akaambo kaceeci, ulakonzya kunoosisikizya kucita zyintu nzyobakamukasya bazyali.\nTaiceeleli kweelana aciimo. Kuti mwana wabuzya kaambo milawo ncoili boobo, bazyali balakonzya kwaamba buyo kuti, “Kocita buyo mbondakwaambila,” kutondezya mwana kuti bazyali mbabajisi nguzu zyakubikka milawo. Pele mukubusi walo, uyanda kuti bamwaambile kaambo keni. Kayi ino-ino buyo mukubusi uyootalika kulikkalila akutalika kulisalila zyakucita. Lino cilakonzya kugwasya kuti watalikilalimwi kucizyiba kusala zyakucita ciindi nomucikkala anguwe.\nPele ino inga mwacita buti kuti kacilibonya kuti lyoonse mwanaanu mukubusi ilamunyemya milawo yanu?\nCakusaanguna, amuzyibe kuti bakubusi balayanda kuzyiba zyintu nzyobazumizyidwe anzyobatazumizyidwe kucita alimwi balayanda kuba amilawo iili boobu nokuba kuti tabakonzyi kwaamba. Aboobo, amubikke milawo alimwi amubone kuti mwanaanu mukubusi ulaimvwisya. Bbuku lyakuti Letting Go With Love and Confidence lyaamba kuti: “Kuti bakubusi babikkilwa milawo iimvwika alimwi kabalangila kuti bazyali banoobeendelezya kabotu, tabakalinjizyi mubukkale bulibilisya.” Mukwiimpana, bazyali ibayeeya kuti kubikka milawo tacigwasyi, bapa bana babo kuyeeya kuti tabababikkili maano. Eeci ncecipa kuti bana kabazanga.—Mpoijanika njiisyo eeyi mu Bbaibbele: Tusimpi 29:15.\nMbuti lino mbomukonzya kutondezya kunyoneka? Amumuzumizye mwanaanu mukubusi kwaamba mbwalimvwa kujatikizya milawo yamumukwasyi. Mucikozyanyo, kuti wamulomba kuti mucince ciindi ncayelede kusika aŋanda, amumuswiilile ciindi naambaula. Kuti kamumuswiilila mwanaanu, ulalangilwa kuulemeka alimwi akuutobela mulawo ngomwabikka—nokuba kuti taukkomanini.—Mpoijanika njiisyo eeyi mu Bbaibbele: Jakobo 1:19.\nKamutanabikka mulawo, mweelede kuyeeya kuti: Bakubusi bayanda lwaanguluko lunji kwiinda loolo lubeelede, kakuli bazyali bapa bana babo lwaanguluko lusyoonto buyo kwiinda loolo ndobeelede kupegwa. Aboobo, amubikkile maano kuzyintu nzyalomba mwanaanu. Sena ulibonya kuti inga wacikonzya kulicitila zyintu? Sena bukkale inga bwayanda kuti munyoneke? Amulibambile kucinca alimwi akunyoneka kuti kwayandika kucita boobo.—Mpoijanika njiisyo eeyi mu Bbaibbele: Matalikilo 19:17-22.\nKunze buyo lyakuswiilila naamba mbwalimvwa mwanaanu, amubone kuti awalo wazyiba zyintu nzyomulibilika. Kwiinda mukucita boobo, muyoomuyiisya mwanaanu kutabikkila buyo maano kuzyintu nzyayanda walo, pele ambobalimvwa bamwi.—Mpoijanika njiisyo eeyi mu Bbaibbele: 1 Bakolinto 10:24.\nMpoonya, amubikke mulawo alimwi akupandulula ncomwaubikkila. Nokuba kuti mwanaanu taukkomanini mulawo ooyo, ulakonzya kukkomana kuba abazyali bamuswiilila alimwi ibayanda kuzyiba mbwalimvwa. Amuzyibe kuti, mumuyiisya kucita zyintu mbuli muntu mupati. Kwiinda mukubikka milawo iitobeleka alimwi akwiibandika amwanaanu, aakukomena uyooba muntu uubikkila maano.—Mpoijanika njiisyo eeyi mu Bbaibbele: Tusimpi 22:6.\n“Kunyoneka kwanu akuzyibwe abantu boonse.”—Bafilipi 4:5.\n“Mutanoobanyemyi bana banu, kutegwa batatyompwi.”—Bakolose 3:21.\n“Amweezyeezye kuti muntu ujisi cikwelete kubbanki. Kuti kabbadela cakusyomeka, bakubbanki bayootalika kumusyoma alimwi balangilwa kuyoomukweletesya kumbele. Oobo mbocibede aaŋanda. Mujisi cikwelete cakumvwida bazyali banu. Kuti kamusyomeka—nomuba mutuntu tusyoonto—bazyali banu banoomusyoma. Masimpe ngakuti, kuti mwabatyompya bazyali banu, bayooleka kumusyoma.”—Oobu mbolyaamba bbuku lya Questions Young People Ask—Answers That Work, Volume 2, lyakamwaigwa a Bakamboni ba Jehova.\nKukomezya Bakubusi Cikwati Alimwi Amukwasyi\nMbomukonzya Kumuyiisya Mwanaanu\nKupa lulayo takubikkilizyi buyo kupa milawo alimwi akusubula.\nMAKANI AAYEEME AMUTWE UULI ACIVWUMBYO Mbomukonzya Kuba Muzyali Uuli Kabotu\nMunyama Wamusyokwe Uugambya Kapati Uutegwa Moose\nNCOLYAAMBA BBAIBBELE Zyintu Ziletela Muzeezo Wakoonana\nLUGWASYO KUMIKWASYI Mbomunga Mwamubikkila Milawo Mwanaanu Mukubusi\nMAKANI AAJATIKIZYA BANTU BAKAINDI Ba Robert Boyle\nSENA CAKALENGWA BUYA? Meso Aasiluubilili Aataboni Kabotu\nMbuti Mbondikonzya Kuleka Kusumpya Kucita Zyintu?\nMabala Amusale naa muyanda kukkopa zyakamwaigwa SINSIMUKA! March 2013 | Mbomukonzya Kuba Muzyali Uuli Kabotu\nMarch 2013 | Mbomukonzya Kuba Muzyali Uuli Kabotu\nSINSIMUKA! March 2013 | Mbomukonzya Kuba Muzyali Uuli Kabotu\nMbomukonzya Kuyiisya Bana Kulikwabilila Ciindi Nobabelesya Intaneti


(trg)="1"> 3 Sena Muciyeeyede ?\n(trg)="2"> 4 Jehova Ulatuumbulizya Mumapenzi Eesu Oonse\n(trg)="3"> Nokuba kuti toonse tulasunkwa akusikilwa mapenzi , Jehova ulatupa luumbulizyo ndotuyandika .\n(trg)="4"> Cibalo eeci cilanga - langa nzila ziyandika kapati nzyotupedwe kutegwa tuumbulizyigwe lino alimwi akumbele .\n(trg)="5"> 9 Amugamike Moyo Wanu Kumbono Zyakumuuya\n(trg)="6"> Cibalo eeci cilatugwasya kutobela ciiyo Jesu ncaakayiisya mucikozyanyo cijatikizya musambazi uuyandaula ngale ziyandisi .\n(trg)="7"> Alimwi cilatugwasya kulilingula kujatikizya mbotuubona mulimo wakufwutula bantu Banakristo ngobakapegwa alimwi akasimpe nkotwaiya mumyaka eeyi yainda .\n(trg)="8"> 14 Sena Inga Mwabona Bwini Mbwabede Muntu Kutali Kulanga Ciwa ?\n(trg)="9"> 16 Sena Mulaamana Mazwanga Kutegwa Kube Luumuno ?\n(trg)="10"> 21 “ Leza Akulongezye Akaambo Kabusongo Bwako ! ”\n(trg)="11"> 22 Amubikkile Maano Kumakani Aayandika Kapati\n(trg)="12"> 27 Amubusumpule Bulelo bwa Jehova !\n(trg)="13"> Akaambo kakuti nzinji zyakucita mubuumi , ncuuba - uba kuleka kubikkila maano kuzintu ziyandika .\n(trg)="14"> Zibalo eezyi zilatugwasya kubona ncociyandika kusumpula bulelo bwa Jehova alimwi akuzyiba mbotukonzya kucita boobo .\n(trg)="15"> 32 Sena Mulizyi ?\n(trg)="1"> ‘ Leza siluumbulizyo loonse . . . ulatuumbulizya mumapenzi eesu oonse . ’ — 2KOR .\n(trg)="3"> NYIMBO : 38 , 56\n(trg)="4"> Nkaambo nzi ncotweelede kulangila mapenzi muzikwati alimwi amumikwasyi ?\n(trg)="5"> Ino mbuti bantu bamwi baambidwe mu Bbaibbele mbobakaumbulizyigwa amupailo ?\n(trg)="6"> Ncinzi ncomukonzya kucita kutegwa mubaumbulizye bamwi ?\n(trg)="8"> Ino mbuti Jehova mbwatuumbulizya mumapenzi eesu , alimwi ino Jwi lyakwe litusyomezya nzi ?\n(trg)="9"> MUKWESU umwi uucili mwana - mwana uutakwete , ooyo ngotulaayite kuti Eduardo , wakaambila ba Stephen , imwaalu mupati alimwi uukwete , zintu zimwi nzyaakali kulibilika .\n(trg)="10"> Eduardo wakali kuyeeya kujatikizya majwi ngotubala kulugwalo lwa 1 Bakorinto 7 : 28 ilwaamba kuti : “ Aabo bakwatana banoojisi mapenzi mumibili yabo . ”\n(trg)="11"> Aboobo wakabuzya kuti , “ Ino ‘ mapenzi ’ nzi aaya , alimwi ino ndiyakwaazunda buti ndaakukwata ? ”\n(trg)="12"> Kabatanaingula mubuzyo ooyo , ba Stephen bakaambila Eduardo kuti alange - lange makani aambi mwaapostolo Paulo ngaakalemba aakuti Jehova ngu “ Leza siluumbulizyo loonse , uutuumbulizya mumapenzi eesu oonse . ” — 2Kor .\n(trg)="14"> Masimpe , Jehova ngu Taata siluyando alimwi ulatuumbulizya ciindi notuli mubuyumuyumu .\n(trg)="15"> Ambweni andinywe lwanu kumugama kuli ziindi Leza naakamugwasya alimwi akumusololela , kanji - kanji kwiinda mu Jwi lyakwe .\n(trg)="16"> Tuli masimpe kuti uyanda kutucitila zintu zibotu , mbubwenya mbwaakacitila babelesi bakwe kaindi . — Amubale Jeremiya 29 : 11 , 12 .\n(trg)="17"> Ino mibuzyo nzi njotutiilange - lange ?\n(trg)="18"> Cakutadooneka inga twacikonzya kuliyumya kumapenzi ngotujisi ikuti naa katutuzyi twaambo ituleta mapenzi .\n(trg)="19"> Alimwi oobo buya mbombubo mbocibede akumapenzi aasikila banabukwetene naa mikwasyi .\n(trg)="20"> Aboobo ino nzintu nzi zimwi izikonzya kupa kuti kube ‘ mapenzi mumubili ’ eezyo Paulo nzyaakaamba ?\n(trg)="21"> Ino nzikozyanyo nzi iziliko zyakaindi alimwi azyamazuba aano izikonzya kutuumbulizya ?\n(trg)="24"> Ino nzintu nzi zimwi zileta ‘ mapenzi mumubili ’ ?\n(trg)="25"> Kumatalikilo ciindi Leza naakalenga bantu , wakati : “ Mwaalumi uyoosiya bausyi abanyina akukakatila kumukaintu wakwe , alimwi bayooba mubili omwe . ”\n(trg)="26"> Jehova wakaamba majwi aayo ciindi naakatalisya cikwati cakusaanguna .\n(trg)="27"> Pele akaambo kakutalondoka , ikukwatana alimwi akutalisya mukwasyi kulakonzya kuleta buyumuyumu akati kabanamukwasyi .\n(trg)="28"> Mukaintu iwakali kweendelezyegwa abazyali , lino inga weendelezyegwa amulumi .\n(trg)="29"> Leza wakapa mulumi nguzu izyakuba mutwe wamukaintu wakwe .\n(trg)="30"> Balumi alimwi abamakaintu bamwi bapya eeci inga cilabayumina .\n(trg)="31"> Kweelana a Jwi lya Leza , mukaintu weelede kuzumina kuti unakweendelezyegwa amulumaakwe ikutali abazyali bakwe .\n(trg)="32"> Kulakonzya kuba kuteendelana kabotu abamakwe calo cikonzya kupa kuti banabukwetene bapya babe amapenzi .\n(trg)="34"> Bunji bwaziindi , nokuba kuti inga balikkomene pesi balalibilika alimwi kujatikizya makani aabusilisi aaboola ciindi mukaintu namitide naa atumbuka .\n(trg)="36"> Kucinca bukkale mumbazu zinji kulayandika ciindi mwana naazyalwa .\n(trg)="37"> Banyina inga banoobikkila kapati maano alimwi akubelesya ciindi cabo cinji kukulanganya mwana .\n(trg)="38"> Kanji - kanji mulumi inga ulimvwa kuti tabikkilwi maano akaambo kakuti mukaintu wakwe ujisi bubi kulanganya mwana .\n(trg)="42"> Ikuti naa kulombozya kuba abana tiikwazuzikizyigwa , mbuti eeci mbocikonzya kuleta mapenzi ?\n(trg)="43"> Kuli penzi alimbi libakatazya banabukwetene bamwi .\n(trg)="44"> Inga kabayandisya kapati kuba abana pele eeci inga tacikonzyeki pe .\n(trg)="45"> Aboobo ciindi mukaintu natazyali , ulakonzya kupenga kapati mumizeezo .\n(trg)="47"> Kaindi , kutazyala kanji - kanji kwakali kuleta masampu .\n(trg)="48"> Rakele , imukaintu wa Jakobo , wakatongooka kapati naakabona kuti mwanookwabo wakali kuzyala .\n(trg)="49"> Bamisyinali ibabelekela mumasi oomo mocili cilengwa buya kuba abana banji , kanji - kanji balabuzyigwa ikaambo ncobatajisi bana .\n(trg)="50"> Nokuba kuti balasoleka kupandulula munzila iilimvwisya alimwi cabupampu , kanji - kanji inga babaambila kuti , “ Mutapengi pe , tulamuyandawida musamu ! ”\n(trg)="51"> Amumvwe makani aajatikizya mucizyi umwi ku England iwakali kuyandisya kapati kuba amwana , pele bulangizi bwakwe tiibwakazuzikizyigwa pe .\n(trg)="52"> Mukuya kwaciindi , wakacileka kuunka kumwezi .\n(trg)="53"> Mucizyi ooyu wakaamba kuti wakatyompwa kapati , nkaambo wakabona kuti kulombozya kwakwe takukazuzikizyigwi mubweende oobu bwazintu .\n(trg)="54"> Mucizyi ooyu amulumaakwe bakayeeya kuti babweze buyo mwana wakuti kabalela .\n(trg)="55"> Nokuba boobo , mucizyi ooyu wakati : “ Ndakausa kwaciindi cili mbocibede nkaambo ndakalizyi kuti ikulela mwana wabantu takukonzyi kweelana pe akuba amwana wakulizyalila buya . ”\n(trg)="56"> Ibbaibbele lilaamba kujatikizya mukaintu Munakristo kuti ‘ ulakwabililwa kwiinda mukuzyala bana . ’\n(trg)="57"> Pele eeci tacaambi kuti kuzyala naa kuba abana kupa kuti muntu akajane buumi butamani .\n(trg)="58"> Muciindi caboobo , caamba kuti , ikuti naa mukaintu kajisi bana bakulanganya , kubikkilizya amilimo imwi yakulanganya mumukwasyi , kulakonzya kumukwabilila mukakole kakuba acilengwa cakuvwiya alimwi akunjilila mutwaambo tutamujatikizyi .\n(trg)="59"> Nokuba boobo , ulakonzya kuzumanana kuba amapenzi aaboola akaambo kacikwati alimwi abuumi bwamumukwasyi .\n(trg)="60"> Ino mbuti muntu mbwakonzya kuliyumya ciindi nafwidwa muyandwa wakwe ?\n(trg)="61"> ( Amubone muncali 9 a 12 )\n(trg)="62"> Ino mbuti kufwidwa ngomukwetene limwi mbolikonzya kuba penzi limanina maano ?\n(trg)="63"> Ciindi notwaamba mapenzi aajatikizya cikwati , kuli penzi lyomwe litavwuli kuboola mumizeezo .\n(trg)="64"> Penzi eelyo , nkufwidwa muyandwa .\n(trg)="65"> Inzya , penzi ilimanina maano ndyobasikilwa bantu banji ndyakufwidwa muyandwa wabo .\n(trg)="66"> Eeli lilakonzya kuba penzi limwi ooyo wafwidwa ndyaatakali kulangila kucitikilwa mubweende bwazintu obuno .\n(trg)="69"> Bupa kuti awumbulizyigwe .\n(trg)="70"> Eeyi ninzila aimbi Taateesu siluyando , kwiinda mu Jwi lyakwe , mwatugwasya alimwi akuumbulizya baabo ibajisi mapenzi .\n(trg)="71"> Lino atulange - lange babelesi ba Leza mbobakali kulimvwa , mbobakagwasyigwa alimwi ambwaakabaumbulizya Jehova .\n(trg)="72"> Ino mbuti Hana mbwaakaumbulizyigwa ?\n(trg)="73"> ( Amubone cifwanikiso icili kumatalikilo aacibalo . )\n(trg)="74"> Hana , mukaintu Elikana ngwaakali kuyandisya kapati , wakajisi penzi limwi ligaminide .\n(trg)="75"> Hana tanaakali kuzyala kakuli mukaintu uumbi wa Elikana wazina lya Penina wakali kuzyala .\n(trg)="76"> ( Amubale 1 Samuele 1 : 4 - 7 . )\n(trg)="77"> Penina wakali kumusampaula Hana “ mwaka amwaka . ”\n(trg)="78"> Eeci cakamupa kuusa kapati Hana .\n(trg)="79"> Wakayandaula luumbulizyo kwiinda mukupaila kuli Jehova akumwaambila makani aaya .\n(trg)="80"> Inzya , ‘ wakapaila kwaciindi cilamfwu kubusyu bwa Jehova . ’\n(trg)="81"> Sena wakali kulangila kuti Jehova uyoowiingula mupailo wakwe ?\n(trg)="82"> Kweelede kuti eeco ncaakali kulangila .\n(trg)="83"> Kufwumbwa mbocakabede , “ tanaakacuuside alimwi pe . ”\n(trg)="84"> Wakalisyomede kuti Jehova uyoopa kuti azyale naa kumulanganya munzila imwi iigaminide .\n(trg)="85"> Mbuti mupailo mboukonzya kutugwasya kujana luumbulizyo ?\n(trg)="86"> Mbwaanga tatulondokede alimwi tucili mubweende oobu bweendelezyegwa a Saatani , masunko alimwi amapenzi ziyoozumanana .\n(trg)="87"> Nokuba boobo , cilakkazyika moyo kuzyiba kuti Jehova ngu “ Leza siluumbulizyo loonse ” !\n(trg)="89"> Hana wakamwaambila Jehova zyoonse izyakali mumoyo wakwe .\n(trg)="90"> Ncimwi buyo andiswe , ciindi notuli mumapenzi , nzinji nzyotuyandika kucita kunze buyo lyakwaambila Jehova mbotulimvwa .\n(trg)="91"> Tweelede kumukombelezya , nkokuti kwaamba mbotulimvwa kwiinda mukupaila camoyo woonse . — Flp .\n(trg)="93"> Ino ncinzi cakamugwasya mukamufwu Ana kuba alukkomano ?\n(trg)="94"> Nokuba kuti tulakonzya kuusa kapati akaambo kakubula mwana naa kufwidwa muyandwa wesu , tulakonzya kuumbulizyigwa .\n(trg)="95"> Mumazuba ngaakali kupona Jesu , musinsimi mukaintu Ana wakafwidwa balumi nokwakainda buyo myaka iili ciloba kuzwa nobakakwatana .\n(trg)="96"> Ibbaibbele talyaambi kuti naa wakazyala bana .


Amubelekele Jehova Camoyo Woonse! | Yakwiiya\nNgazi Yamulindizi—Yakwiiya | March 2017\nAsa, Jehosafati, Hezekiya, Josiya\nAmubelekele Jehova Camoyo Woonse!\n“O Jehova, koyeeya mbondali kweenda kumbele lyako cakusyomeka acamoyo woonse.”—2BAM. 20:3.\nIno caamba nzi kubelekela Jehova camoyo woonse?\nIno ncinzi cimukkomanisya kujatikizya mbwaakali kubakkomanina Leza bami bone ba Juda?\nAkati kabami bone aaba, ino mwami nzi ngomuyanda kwiiya, alimwi nkaambo nzi?\n1-3. Ino ncinzi cijatikizyidwe mukubelekela Jehova “camoyo woonse”? Amupandulule.\nAKAAMBO kakuti tatulondokede, tulabisya. Nokuba boobo, tulalumba akaambo kakuti Jehova tatucitili “kweelana azibi zyesu.” Muciindi caboobo, watupa cinunuzyo alimwi ulilibambilide kutulekelela ikuti tweempwa cakumaninina. (Int. 103:10) Aboobo, mbubwenya mbuli Davida mbwaakaambila Solomoni, kutegwa bukombi bwesu butambulike kuli Jehova, tweelede ‘kumubelekela camoyo woonse.’ (1Mak. 28:9) Pele ino mbuti swebo tobantu batalondokede mbotukonzya kucita oobo?\n2 Kutegwa tugwasyigwe mumakani aaya, tulakonzya kweezyanisya buumi bwa Mwami Asa abwa Mwami Amaziya. Boonse bami aaba bobilo ba Juda bakacita zintu ziluleme mumeso aa Jehova, pele Asa wakacita oobo camoyo woonse. (2Mak. 15:16, 17; 25:1, 2; Tus. 17:3) Bami boonse bobilo aaba tiibakalondokede alimwi bakali kulubizya. Nokuba boobo, Asa kunyina naakaleya munzila zya Leza, akaambo kakuti moyo wakwe ‘wakalilyaabide cakumaninina kuli Leza.’ (1Mak. 28:9.) Kulubazu lumwi, Amaziya tanaakalilyaabide cakumaninina kuli Jehova. Naakamana kuzunda basinkondonyina a Leza, wakaleta baleza bakubeja akutalika kubakomba.—2Mak. 25:11-16.\n3 Kubelekela Leza “camoyo woonse” kubikkilizya kulyaaba kwini-kwini. Mu Bbaibbele, ibbala lyakuti “moyo” lyaamba muntu wamukati. Libikkilizya zintu nzyalombozya, nzyayeeya, nzyacita, mbwazibona zintu, alimwi ambaakani zyakwe. Aboobo muntu uubelekela Jehova amoyo wakwe woonse tali sikuupaupa ameso. Takombi Jehova cakwiinzya buyo mulawo. Ino mbuti kujatikizya ndiswe? Nokuba kuti tuli bantu batalondokede, ikuzumanana kubelekela Leza cakulyaaba, kuyootupa kumubelekela camoyo woonse.—2Mak. 19:9.\n4. Ino ncinzi ncotutiilange-lange lino?\n4 Kutegwa tumvwisye ncocaamba kubelekela Leza camoyo woonse, atulange-lange buumi bwa Asa alimwi abuumi bwabami ba Juda bamwi ibakabelekela Leza camoyo woonse—Jehosafati, Hezekiya alimwi a Josiya. Boonse aaba bone aciindi cimwi bakalubizya, nokuba boobo Jehova wakazumanana kubakkomanina. Ino nkaambo nzi Leza ncaakababona kuti bakamubelekela camoyo woonse, alimwi mbuti mbotukonzya kubaiya?\nMOYO WA ASA “WAKALIMANINIDE KULI JEHOVA”\n5. Ino nintaamu nzi zigaminide nzyaakabweza Asa?\n5 Asa wakali mwami watatu wa Juda kuzwa ciindi bwami bwakunyika bwamisyobo iili kkumi bwa Israyeli nobwakaandaana. Wakakugwisya kukomba mituni alimwi abasankwa bakali kucita buvwuule kutempele mubulelo bwakwe. Nobaba bakaapanyina ba Maaka wakabanyanga cuuno cakuba “banyina mwami, nkaambo bakapangide mutuni uusesemya.” (1Bam. 15:11-13) Kuyungizya waawo, Asa wakakulwaizya bantu bakwe ‘kuyandaula Jehova . . . akutobela Mulawo akuubamba.’ Inzya, wakasumpula bukombi bwakasimpe.—2Mak. 14:4.\n6. Ino ncinzi ncaakacita Asa ciindi bana Etiopiya nobakali kuyanda kuulwana munzi?\n6 Jehova wakaulongezya munzi wa Juda aluumuno kwamyaka iili kkumi yakusaanguna yabulelo bwa Asa. Mpoonya Zera muna Etiopiya wakaboola kuzoolwana Juda abaalumi bali 1,000,000 alimwi ankalaki zili 300. (2Mak. 14:1, 6, 9, 10) Ino ncinzi ncaakacita Asa mumapenzi aaya? Wakatondezya lusyomo luyumu muli Jehova. (Amubale 2 Makani 14:11.) Mukwiingula mupailo wa Asa ngwaakapaila kuzwa ansi amoyo, Leza wakapa kuti azunde akwiinyonyoona mpi yabana Etiopiya. (2Mak. 14:12, 13) Noliba leelyo bami nobatakali kusyomeka kulinguwe, Jehova wakali kupa kuti kababazunda basinkondonyina akaambo kazina lyakwe. (1Bam. 20:13, 26-30) Asa wakasyoma Jehova Leza, aboobo wakayiingula mipailo yakwe. Nokuba boobo, aciindi cimwi Asa tanaakacita zintu cabusongo. Mucikozyanyo, wakalomba lugwasyo kumwami wa Siriya muciindi cakulomba kuli Jehova. (1Bam. 15:16-22) Nokuba boobo, Leza wakabona kuti moyo wa Asa “wakalimaninide kuli Jehova mubuumi bwakwe boonse.” Ino mbuti mbotukonzya kumwiiya Asa mukucita zibotu?—1Bam. 15:14.\n7, 8. Mbuti mbomukonzya kwiiya Asa ciindi nomubelekela Jehova?\n7 Umwi aumwi wesu weelede kuulingula moyo wakwe akubona naa ulilyaabide cakumaninina kuli Leza. Amulibuzye kuti, ‘Sena ndilikanzide kukkomanisya Jehova, kwiiminina bukombi bwakasimpe alimwi akukwabilila bantu bakwe kuzwa kukuyunga kubyaabi?’ Amuyeeye buyo busicamba mbwaakabelesya Asa kutegwa agwisye ba Maaka ibakali acuuno ‘cabanyina mwami’ mubulelo bwakwe! Ambweni kunyina ngomuzyi uucita zintu mbuli mbobakali kucita ba Maaka, pele kulakonzya kuba bukkale bumbi mbomukonzya kwiiya busungu bwa Asa. Mucikozyanyo, ino mbuti kuti umwi wamukwasyi wanu naa mweenzinyoko wacita cibi, alimwi akugwisyigwa mumbungano? Sena mulakonzya kucileka kuyanzana amuntu ooyo? Ino moyo wanu inga wamukulwaizya kucita nzi?\n8 Mbubwenya mbuli Asa, mulakonzya kutondezya kuti moyo wanu ulimaninide kuli Leza kwiinda mukumusyoma cakumaninina ciindi nomwasikilwa mapenzi naaba yaayo aalibonya kuti mapati kapati. Mulakonzya kufwubaazyigwa kucikolo akaambo kakuti muli Bakamboni ba Jehova. Mbomubeleka limwi kumulimo balakonzya kumusampaula akaambo kakubweza mazuba aakulyookezya kutegwa mucite zintu zyakumuuya naa akaambo kakutabeleka maovataimu kutegwa mujane mali manji. Mubukkale buli boobo, amupaile kuli Leza, mbubwenya Asa mbwaakacita. Cabusicamba amusyome Jehova alimwi akukakatila kuli ceeco ncomuzyi kuti cili kabotu alimwi akuti ncabusongo. Amuyeeye kuti Leza wakamuyumya-yumya alimwi akumugwasya Asa, andinywe uyoomuyumya-yumya.\n9. Ciindi notukambauka, mbuti mbotukonzya kutondezya kuti myoyo yesu ilimaninide kuli Jehova?\n9 Babelesi ba Leza tabalibikkili buyo maano lwabo beni. Asa wakasumpula bukombi bwakasimpe. Andiswe tweelede kugwasya bantu ‘kuyandaula Jehova.’ Cilamukkomanisya kapati Jehova nabona kuti twaambila bantu kujatikizya nguwe, katucita oobo akaambo kakuti tulamuyanda alimwi akaambo kakuti tulabubikkila maano bukkale bwabantu bamwi.\nJEHOSAFATI WAKAYANDAULA JEHOVA\n10, 11. Ino mbuti mbomukonzya kumwiiya Jehosafati?\n10 Mwana wa Asa Jehosafati “wakazumanana kweenda munzila zya Asa usyi.” (2Mak. 20:31, 32) Ino mbuti mbwaakacita oobo? Mbubwenya mbuli bausyi, Jehosafati wakakulwaizya bantu kuyandaula Jehova. Wakacita oobo kwiinda mukubikka bubambe bwakuyiisya “bbuku lya Mulawo wa Jehova.” (2Mak. 17:7-10) Wakaunka akucilawo cakunyika cabwami bwa Israyeli, kucibeela camalundu a Efraimu, “ikuti abapilusye kuli Jehova.” (2Mak. 19:4) Jehosafati wakali mwami “iwakayandaula Jehova camoyo woonse.”—2Mak. 22:9.\n11 Toonse tulakonzya kutola lubazu mumulimo wakuyiisya mupati Jehova ngwaazumizya kuti ucitwe mazuba aano. Sena nimbaakani yanu amwezi kuyiisya bamwi Jwi lya Leza, akusola kubapa kuti myoyo yabo ibelekele Leza? Kwiinda mukusolekesya alimwi akugwasyigwa a Leza, mulakonzya kutalisya ciiyo ca Bbaibbele. Sena eeyo nembaakani njomupailila? Sena mulilibambilide kutola lubazu mumulimo ooyu, nokuba kwaaba ciindi canu cakulyookezya? Alimwi mbubwenya Jehosafati mbwaakaunka kucilawo ca Efraimu kutegwa agwasye bantu kupiluka kubukombi bwakasimpe, andiswe tulakonzya kubagwasya aabo batacisungweede. Kuyungizya waawo, baalu bamumbungano balabamba bubambe bwakuswaya baabo ibakagusyigwa mumbungano ibakaleka zibi nzyobakali kucita akubagwasya.\n12, 13. (a) Ciindi Jehosafati naakaba mubukkale buyoosya, ino wakacita buti? (b) Ino nkaambo nzi ncotweelede kumwiiya Jehosafati mukuzumina kulezya kwesu?\n12 Mbubwenya mbuli bausyi ba Asa, Jehosafati wakazumanana kulyaaba kuli Leza noliba leelyo naakakongwa ampi yabasikalumamba iiyoosya. (Amubale 2 Makani 20:2-4.) Jehosafati wakayoowa! Nokuba boobo, “wakakanza kuyandaula Jehova.” Mumupailo cakulicesya wakazumina kuti bantu bakwe ‘banyina nguzu zyakuzunda nkamu eeyi mpati’ alimwi akuti walo abantu bakwe tiibakazyi cakucita. Wakasyoma Jehova cakumaninina kwiinda mukwaamba kuti: “Meso eesu ali kulinduwe.”—2Mak. 20:12.\n13 Zimwi ziindi, andiswe mbubwenya mbuli Jehosafati, inga katutazyi cakucita, naa kuyoowa buya. (2Kor. 4:8, 9) Pele mutalubi kuti Jehosafati wakalyaambilila mumupailo waabuleya kujatikizya mbwaakali kulimvwa kubula nguzu alimwi ambobakali kulimvwa bantu bakwe. (2Mak. 20:5) Aabo ibasololela kumuuya mumukwasyi inga baiya Jehosafati kwiinda mukulomba Jehova kuti abasololele alimwi akubapa nguzu kutegwa bacikonzye kuliyumya kumapenzi aabasikila. Tamweelede kufwa nsoni kuti bamukwasyi wanu baimvwe mipailo yakukombelezya iili boobu. Bayoobona kuti mulamusyoma Jehova. Leza wakamugwasya Jehosafati, andinywe uyoomugwasya.\nHEZEKIYA WAKAZUMANANA KUCITA ZILULEME\n14, 15. Mbuti Hezekiya mbwaakatondezya kuti wakali kumusyoma Leza cakumaninina?\n14 Kutegwa azyibwe kuti wakali mwami ooyo “wakakakatila kuli Jehova,” Hezekiya, kwiindana a Jehosafati, walo wakeelede kuzunda penzi lyakutobela cikozyanyo cibyaabi cabausyi ibakali kukomba mituni. Hezekiya “wakagwisya masena aakukombela akupwayaula misemu yamabwe yakukomba, kugonka musemu wacisamu wakukomba. Alimwi wakapwayaula nzoka yamukuba njaakapangide Musa,” eeyo aciindi eeco yakali kubelesyegwa munzila iiteelede kwiinda mukwiikomba. Wakalilyaabide camoyo woonse kuli Jehova, nkaambo “wakazumanana kubamba milawo eeyo Jehova njaakapa Musa.”—2Bam. 18:1-6.\n15 Nociba ciindi bana Asuri, aabo aciindi eeco ibakali kweendelezya nyika yoonse, nobakali kuyanda kulwana Juda alimwi akunyonyoona Jerusalemu, camoyo woonse Hezekiya wakasyoma Jehova. Mwami wa Asuri Sanakeribu wakasampaula Jehova akusola kukonga Hezekiya kutegwa alibombye kulinguwe. Nokuba boobo, mumupailo Hezekiya wakatondezya kuti wakali kusyoma cakumaninina munguzu zya Jehova zyakufwutula. (Amubale Isaya 37:15-20.) Leza wakawiingula mupailo wakwe kwiinda mukutuma mungelo kuti ajaye bana Asuri ibali 185,000.—Is. 37:36, 37.\n16, 17. Ino mbuti mbomukonzya kumwiiya Hezekiya ciindi nomubelekela Leza?\n16 Mukuya kwaciindi, Hezekiya wakaciswa cakuti wakali kuyanda kufwa. Wakakombelezya Jehova kuti ayeeye mbwaakali kweenda cakusyomeka kumbele lyakwe. (Amubale 2 Bami 20:1-3.) Jehova wakawiingula mupailo wakwe kwiinda mukumuponya. Tulizyi kabotu kuzwa mu Magwalo kuti tupona muciindi ncotutakonzyi kulanga kuli Leza kuti inga watuponya naa kuyungizya buumi bwesu camaleele. Nokuba boobo, mbubwenya mbwaakacita Hezekiya, umwi aumwi wesu ulakonzya kwaambila Jehova mumupailo kuti: ‘Ndakali kweenda kumbele lyako cakusyomeka acamoyo woonse.’ Sena mulasyoma kuti Jehova ulakonzya alimwi ulilyaabide kumulanganya abulo bwanu ciindi nomucisidwe?—Int. 41:3.\n17 Ciindi notuzinzibala kuyeeya cikozyanyo ca Hezekiya, inga twayandika kuleka kucita cintu cimwi icinyonganya cilongwe cesu a Leza naa citupa kutabikkila maano kubukombi bwakasimpe. Cilisalede kuti, tatuyandi kwiiya bantu bamunyika eeyi, balo kwiinda mukubelesya intaneti ibabona bantu bamwi mbuli kuti ntuleza. Masimpe, Banakristo bamwi balakukkomanina kubandika abanamukwasyi naa balongwe mbobamvwana limwi kwiinda mukubelesya intaneti. Pele banji munyika balaciindizya kubelesya intaneti akukkomanina bamaalumi naa bamakaintu aabo mbobatazyi naaceya. Bamwi balasowa ciindi cinji kweebelela zifwoto naa kubala makani aajatikizya bantu aabo. Kuli ntenda iiliko kwiinda mukubikkila maano kapati kuzintu zyabuyo. Munakristo ulakonzya kutalika kulisumpula akaambo kabantu banji bakkomanina nzyabikka a intaneti, nokuba kunyema buya ikuti naa bantu baleka kuzikkomanina eezyo nzyabikka. Amuciyeeyele buyo kuti mwaapostolo Paulo naa Akula a Purisila nobaliko, sena inga kabasowa ciindi cabo abuzuba kutuma zifwoto a intaneti naa kutobelezya umwi muntu uutali Munakristo? Tubala kuti Paulo ‘wakali kubelesya ciindi cakwe coonse kukambauka jwi.’ Alimwi Purisila a Akula bakali kubelesya ciindi cabo ‘kupandulula bwini mboibede nzila ya Leza’ kubantu. (Mil. 18:4, 5, 26) Tulakonzya kulibuzya kuti, ‘Sena ndilakweeleba kukomba bantu naa kubelesya ciindi cinji ciyandika kutwaambo tutayandiki?’—Amubale Baefeso 5:15, 16.\nJOSIYA WAKAZUMANANA KWIIBAMBA MILAWO YA JEHOVA\n18, 19. Munzila nzi momuyanda kuba mbuli Josiya?\n18 Muzyukululwa wa Hezekiya, Mwami Josiya awalo wakaibamba milawo ya Jehova “amoyo wakwe woonse.” (2Mak. 34:31) Naakacili mukubusi, “wakatalika kuyandaula Leza wa Davida,” alimwi ciindi naakakkwanya myaka iili 20 wakatalika kusalazya Juda kwiinda mukugwisya mituni. (Amubale 2 Makani 34:1-3.) Josiya wakali musungu mukucita zintu izyakali kukkomanisya Leza kwiinda bami banji ba Juda. Nokuba boobo, ciindi malembe aa Mulawo aayeeyelwa kuti ngangayo eni-eni aakalembwa a Musa naakajanika akutalika kwaabala kuli Josiya, wakabona mbocakali kuyandika kucita kuyanda kwa Leza cakumaninina. Wakakulwaizya bamwi kubelekela Jehova. Akaambo kaceeci, mubuumi bwakwe boonse bantu “tiibakaleya akuleka kutobela Jehova.”—2Mak. 34:27, 33.\n19 Mbubwenya mbuli Josiya, bana-bana beelede kutalika kuyandaula Jehova kabacili baniini. Kweelede kuti Mwami Manase iwakeempwa wakamuyiisya Josiya kujatikizya luse lwa Leza. Nobana, amube acilongwe abantu bapati basyomeka mumukwasyi wanu alimwi amumbungano akubona Jehova mbwaabacitila zintu zibotu. Alimwi kamuyeeya kuti, kubala Magwalo kwakamusika amoyo Josiya alimwi kwakapa kuti abweze ntaamu. Kubala Jwi lya Leza kuyakumupa kubweza ntaamu iziyakupa kuti muyungizye lukkomano lwanu alimwi akuyumya cilongwe canu a Leza alimwi akukulwaizya bamwi kuyandaula Leza. (Amubale 2 Makani 34:18, 19.) Kubala Bbaibbele akwalo kulakonzya kumugwasya kuzyiba mpomukonzya kubambulula mumulimo wanu ngomubelekela Leza. Ikuti naa mwaazyiba mpomweelede kubambulula, amucite mbubwenya mbwaakacita Josiya.\n20, 21. (a) Ino bami bone mbotwalanga-langa boonse bakacita nzi? (b) Ino tuyoolanga-langa nzi mucibalo citobela?\n20 Sena kuli bubotu mbomwabona kwiinda mukulanga-langa bami bone ba Juda mbobakabelekela Jehova camoyo woonse? Bakali basungu alimwi bakalilyaabide cakumaninina mukucita kuyanda kwa Leza. Bakazumanana kucita kuyanda kwa Leza. Bakacita oobo noliba leelyo nobakayaanya buyumu-yumu. Ciinda kubota ncakuti, bakali kubelekela Jehova akaambo kakuti bakali kumuyanda ncobeni.\n21 Mbubwenya mbotuyoobona mucibalo citobela, bami aaba boonse bone mbotwalanga-langa bakalubizya aciindi cimwi. Nokuba boobo, Sikulingula myoyo naakabalanga-langa, wakajana kuti myoyo yabo yakalimaninide kulinguwe. Andiswe tatulondokede pe. Jehova natulingula, sena ujana kuti tulamubelekela camoyo woonse? Tuyakwaalanga-langa makani aaya mucibalo citobela.\nMAKANI AABUUMI Ndagwasyigwa Kwiinda Mukweenda Abasongo\nAmubalemeke Aabo Ibeelede Kulemekwa\nAmutondezye Lusyomo—Amusale Cabusongo!\nSena Muyoobikkila Maano Kuzintu Zilembedwe?\nKuba Mulongwe Ciindi Cilongwe Nocili Muntenda\nIzina Lyamu Bbaibbele Anongo Yakaindi\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA March 2017\nNGAZI YAMULINDIZI—YAKWIIYA March 2017


“Amucije Bwaamu” (1 BaKorinto 6:18) | Luyando LwaLeza\n“Muleelede kufwidwa zizo zyanu zyaansi. Amuleke bwaamu abusofwaazi amujamuja azisusi zibi akulikumbuzya (ncintu comwe akukomba mituni).”—BAKOLOSE 3:5.\n1, 2. Balamu wakachitaanzi kuti ayene bantu baJehova?\nSIKULABULA wiinka kubusena nkwayandisya kulabwida. Mumizeezo yakwe, kuli musyobo wabaswi mbayanda kucha. Wabikka chakulya chiyandwaa baswi akalobyo mpawo wakawaalila mumaanzi. Kwakayindi kaniini wabona kantambo kakalobyo kabbila mumaanzi, wakadonsa mpawo wagwisya muswi. Kalaalumwemwe wabona kuti wasala chakulya chiyandwaa baswi.\n2 Mumunyaka wa 1473 B.C.E., mwaalumi uutegwa Balamu wakayeeya chintu nchaakali kuyoobelesya chili mbuli chakulya chiyandwaa baswi kuti ayene bantu. Wakali kuyanda kweena bantu baLeza, bakabungene kuMabuwa aaku Moabu, kwakali aafwiifwi aNyika Yachisyomezyo. Balamu wakalyaamba kuti munsisimi waJehova, pesi wakali mutangazu, wakali wakumbilwa kuti akeene maIsrayeli. Nikuba boobo, Jehova wakanjilila alimwi Balamu wakalongezya maIsrayeli. Kayanda kujana bulumbu bwakwe, Balamu wakayeeya kuti ulakonzya kuchita kuti maIsrayeli atukilwe aLeza kuti achita chibi chipati. Kalaamakanze aayo mumiyeeyo, Balamu wakabelesya basimbi bakuMoabu kuti beene maIsrayeli.—Myeelwe 22:1-7; 31:15, 16; Ciyubunuzyo 2:14.\n3. Nzila yakabelesegwaa Balamu yakazwidilila biyeni?\n3 Yakabeleka na nzila eeyi? Yakabeleka kuli bamwi. Makumi-makumi aazyuulu abaalumi baku Israyeli bakajatwa aakakole aaka kwiinda ‘mukuvuula abana basimbi ba-Moabu.’ Bakatalika kukomba baleza babaMoabu, kuswaanizya akukomba Baala-Peori, leza wakuzyazya naa wakoonana. Eezi zyakapa kuti maIsrayeli aali 24 000 afwe kabali babaa fwiifwi kuti banjile muNyika Yachisyomezyo. Eeli lyakali penzi pati loko!—Myeelwe 25:1-9.\n4. Niinzi chakapa kuti bantu biingi baku Israyeli bachite bwaamu?\n4 Niinzi chakapa kuti kube penzi eeli? Bantu biingi bakatalika kulyaanzania aLeza wakabagwisya kuEgepita, wakabasanina munkanda akubalangania mane bakasike kunyika yachisyomezyo. (BaHebrayo 3:12) Kayeeya atalaa kaambo aaka, mwaapostolo Paulo wakalemba kuti: “Alimwi tutaciti bwaamu mbubakacita balo, lino kwakawa mubuzuba bomwe bantu bali zyuulu zili makumi obile azitatu akati kabo.” *—1 BaKorinto 10:8.\n5, 6. Nkamboonzi zyakachitika kumaIsrayeli chiindi nibakali kuMabuwa aaku Moabu niziyandikana loko kulindiswe?\n5 Lugwalo lwaMyeelwe lulazyiiyo ziyandikana loko kubantu baLeza, mbukunga babaa fwiifwi kuti banjile munyika yakasyomezegwa mbotu loko. (1 BaKorinto 10:11) Muchikozyano, maboneno aabantu atalaa makani akoonana alikwiindilila kubija kwiinda muchiindi chabantu bakuMoabu. Munyaka amunyaka maKristu miingi alajatwaa kakole aaka, kakajata maIsrayeli kakuchita bwaamu. (2 BaKorinto 2:11) Amwi maKristu mazubaano alaalweeno lunyongania bamwi mumbungano yachiKristu mbuli zyakachitwaa Zimri, wakanjilaa mwanakazi waku Midyani mutente lyakwe mubusena bwakali kukkala maIsrayeli.—Myeelwe 25:6, 14; Juda 4.\n6 Ngawalibona na kuli muchiimo chili mbuli chamaIsrayeli bakali kuMabuwa aaku Moabu? Ngawazibona na zilongezyo nzyotakajane munyika mpya iili kunembo? Ikuti kakuli boobo, chita zyoonse nzukonzya kuti ukkale kuli muluyando lwaLeza kwiinda mukuswiilila mulawu wakuti: “Amucije bwaamu.”—1 BaKorinto 6:18.\nMabuwa aaku Moabu\n7, 8. Ino “bwaamu” niinzi, alimwi aabo babuchita batebula biyeni nzibabyala?\n7 Kweendelanaa Magwalo, bbala lyakuti “bwaamu” (muchiGriki litii, por·neiʹa) lyaamba koonana kwabantu batakwetene zilaamulawu. Alubo buswaanizya kuchita bumambi, buvuule, koonana kwabantu batakwetene, kubikka chinswe chawumwi kumulomo naa kumatako naa kujata chinswe chamuntu ngotakwetenaawe. Alubo kuswaanizya koonana kwabantu bachaalumi naa bachanakazi chabo-chabo naa koonana amunyama. *\n8 Magwalo aamba chaantanganana kuti aabo bachita bwaamu tabakoyooyinkilila kunembo kabali mumbungano yachiKristu alimwi tabakajani buumi butamani. (1 BaKorinto 6:9; Ciyubunuzyo 22:15) Nikuba lino, balakonzya kulyeetela mapenzi ali mbuli kutalemekwa, kutamvwanana mulukwatano, kubaa bana bamusokwe, kubaa manjezeezya abapa mulandu, kubaa malwazi, nikuba kufwa. (Bala BaGalatiya 6:7, 8.) Kujana wayanda na kupona munzila eeyi yeeta mapenzi? Chuusisya nchakuti, bantu biingi tabayeeyi atalaa mapenzi aakonzya kubawo chiindi nobasala chabufuba-fuba kwiinda mukweebela zifanikisyo zisesemya (ponogilafu).\nPONOGILAFU NINTAAMU YAKUSAANGUNA\n9. Ponogilafu tiinyonganyi na mbuli mbubaamba bamwi? Pandulula.\n9 Munyika zyiingi, ponogilafu ilajanika mumapepa-twaambo, munyimbo, mumaTV, amumaWebbusayiti aajanika aIntaneti. * Tiinyonganyi na mbuli mbubaamba bamwi? Ilanyongania! Aabo beebela ponogilafu balakonzya kubaa chiyanza chakusanaa zizo zyabo zyamubili munzila yeetelezya muzeezo wakoonana alimwi balakonzya kubaa “luciso luusya bweeme,” zikonzya kupa kuti bakachilwe kulijata kumakani akoonana, babaa zisusi zitali kabotu, batamvwanani mulukwatano naa kuti balekane. * (BaRoma 1:24-27; BaEfeso 4:19) Umwi sikuyanduulisisya zyabusilisi wakakozyanisya kutalijata kumakani akoonana abulwazi bwa cancer. Wakaamba kuti: “[Kutalijata kumakani aakoonana] kwiinkilila kunembo alimwi kulakomena. Nkuche kuti kumane akulikke alimwi kulakatazya kusilika.”\nKubelesya Intaneti aantanganana mbusongo\n10. Kujana twaabelesya biyeni malayilile ajanika mulugwalo lwa Jakobo 1:14, 15? (Langa lubo kabbokesi “ Mbondakajana Manguzu Aakukonzya Kulijata Kabotu.)\n10 Yeeya atalaa majwi aajanika mulugwalo lwa Jakobo 1:14, 15, lwaamba kuti: “Muntu ulatepaulwa na alengawidwa akoongwa kuzisusi zyakwe mwini. Eno zisusi zyamita buyo, zilazyala zibi, azyalo zibi zyakomena zilatumbuka lufu.” Nkinkaako, kuti wabaa zisusi zibi mumiyeeyo yako weelede kubweza ntaamu chakufwaambana kuti uzigwisye! Muchikozyano, ikuti wabona chifanikisyo chisesemya kutayeeyeli, weelede kufwambaana kulanga kumbi, kuzima kkompiyuta naa kuchincha channel ya TV. Chita zyoonse nzukonzya kuti utantamuke muzeezo wakutalijata kabotu kachitanasimpa miyanda kulinduwe akukuzunda!—Bala Matayo 5:29, 30.\n11. Kujana twatondeezya biyeni kuti tulamusyoma Jehova chiindi notulwanaa zisusi zibi?\n11 Kaambo kapati nkakuti Ooyo uutuzi kwiinda mbotulizi utusungwaazya kuti: “Muleelede kufwidwa zizo zyanu zyaansi. Amuleke bwaamu abusofwaazi amujamuja azisusi zibi akulikumbuzya (ncintu comwe akukomba mituni).” (BaKolose 3:5) Chimwi chiindi kuchita oobo kulakonzya kutuyumina. Pesi yeeya kuti tulaa Ndeende wesu wakujulu ulaamoyo mulamfu ngotukonzya kubuzya zitukatazya. (Intembauzyo 68:19) Nkinkaako, ikuti wabaa mizeezo mibi weelede kumubuzya chakufwambaana. Komba kuti ujane ‘nguzu zigambya,’ alimwi yezya kukkala koyeeya zintu zili kabotu.—2 BaKorinto 4:7; 1 BaKorinto 9:27; langa kabbokesi katii, “ Mbondikonzya Kuleka Chiyanza Chibi.”\n12. “Moyo” wesu niinzi, alimwi nkamboonzi nitweelede kuubamba?\n12 Mwaalumi musongo Solomoni wakalemba kuti: “Bamba moyo wako cakucenjela loko, nkaambo mulinguwo mobuzwa buumi.” (Tusimpi 4:23) “Moyo” wesu chaamba mbotubede mukati, mbotubede choonzyo mumeso aaLeza. Kuyungizya waawo, nzyabona Leza mumyoyo yesu nzizyo zitondeezya kuti tuyoojana buumi butamani naa kuti tatukabujani, kutali mbotuboneka mumeso aabantu. Mbukubede alimwi kulayandikana. Mwaalumi uusyomeka Jobu wakapanga chizuminano ameso aakwe kuti atalangi mwanakazi chakumumenena mate. (Jobu 31:1) Eelyo kaka, eechi nchikozyano chili kabotu loko kulindiswe! Kalaa muzeezo uli boobo, sintembawuzyo wakakomba kati: “Gwisya meso aangu kukulangilila zyabuyo.”—Intembauzyo 119:37.\nMBONDAKAJANA MANGUZU AAKUKONZYA KULIJATA KABOTU\nUmwi mulombe uuchikula wakaamba kuti: “Nindakachili mulombe ndakajatwaa kakole kakweebela ponogilafu achiyanza chakusanaa zizo zyamubili munzila yeetelezya muzeezo wakoonana. Mbindakali kwiiya aabo kuchikolo bakali kubona chiyanza eechi kachili chintu chibotu kuti chichitwaa muntu woonse uuchikula. Pesi chakanyongania manjezeezya aangu alimwi ndakaba muntu uutalijati kabotu. Ndakazoobona kuti ndakali ndaba muzike wazisusi zyangu. Nikuba boobo, ndakakonzya kuzunda ziyanza zyangu zibi akaambo kalugwasyo luzwa kuli Jehova akumbungano yakwe. Lino ndisala beenzuma chakuchenjela, mbukunga ndilizi kuti bamwi bantu balakonzya kundeena. Ndakabona kuti kukomba akwiiya Bbayibbele chiindi choonse kulagwasya kuti nditabweedi lubo mukuchita michito mibi. Lino tandichili muzike wazisusi zyanyama pesi ndibotelelwaa choolwe chakuba smupayiniya wachiindi choonse.”\nDINA WAKASALA CHABUFUBA-FUBA\n13. Dina wakalini, alimwi nkamboonzi kusala kwakwe nikwakali kwabufuba-fuba?\n13 Mbuli mbutwakabona muChaandano 3, beenzuma balakonzya kupa kuti tuchite chintu chibi naa chintu chili kabotu. (Tusimpi 13:20; bala 1 BaKorinto 15:33.) Atulange-lange chikozyano chaDina mwana musimbi wasikale Jakobo. Nikuba kuti Dina wakakomezegwa munzila ilikabotu, wakasala chabufuba-fuba kwiinda mukumvwananaa basimbi bakuKanana. Bantu bakuKanana teebakali kulijata kabotu mbuli bantu bakuMoabu. (Levitiko 18:6-25) Mumeso aabaalumi baku Kanana kuswaanizya aSekemu, wakali mwaalumi “mulemu kwiinda boonse,” Dina wakali kuboneka kali musimbi uutakatazyi koongelezya koonaawe.—Matalikilo 34:18, 19.\n14. Nzila Dina njakasalaayo beenzinyina yakeeta biyeni mapenzi?\n14 Chilakonzeka kuti Dina taakalaa muzeezo wakoonana chiindi naakabona Sekemu. Nikuba boobo, Sekemu wakachita chintu chakali kuboneka kachili kabotu kubantu bakuKanana kuti wayanda koonana amuntu. Kumamanino kukaka kwaDina tiikwakamugwasya pe nkaambo Sekemu “wakamutizya” alimwi “wamubisizya.” Nikuba kuti Sekemu ‘wakazoomuyandisya’ Dina pesi nzyakamuchita teezyakachincha pe. (Bala Matalikilo 34:1-4.) Dina teenguwe pe alikke wakanjila mumapenzi akaambo kakuchita eezi. Nzila Dina njakasalaayo beenzinyina yakeeta masampu mumpuli yoonse yakulimbabo.—Matalikilo 34:7, 25-31; BaGalatiya 6:7, 8.\n15, 16. Tulakonzya kubujana biyeni busongo bwachoonzyo? (Langa lubo kabbokesi “ Magwalo Aakuyeeyesesya.”)\n15 Ikuti naa Dina wakiiya chiiyo, wakayiiya munzila njumu loko. Aabo bayanda Jehova tabeelede kwiiya munzila njumu loko. Basala ‘kweenda abasongo’ nkaambo bayanda kuswiilila Leza. (Tusimpi 13:20a) Nkinkaako, bamvwisisisya ‘bukkale bubotu boonse’ alimwi batantamuka zintu zikonzya kubeetela mapenzi.—Tusimpi 2:6-9; Intembauzyo 1:1-3.\n16 Aabo bayanda busongo buzwa kuli Leza balakonzya kubujana kwiinda mukukomba chamoyo woonse, mukubala Jwi lyaLeza amabbuku amwayigwaa muzike uuchenjede alimwi uusyomekede. (Matayo 24:45; Jakobo 1:5) Chimwi chintu chiyandikana nkulibombya, kwiinda mukuswiilila lulayo luzwa muMagwalo. (2 Bami 22:18, 19) Muchikozyano, muKristu ulakonzya kuzumina njiisyo yakuti moyo wamuntu uleena. (Jeremiya 17:9) Pesi ikuti kwabaa chiimo aawo mpayelede kupegwa lulayo alugwasyo, ulalibombya kwiinda mukulutambula na?\n17. Pandulula chiimo chikonzya kuba mumpuli, alimwi tondeezya kuti mwana-musimbi ulakonzya kugwasigwa biyeni awisi.\n17 Yeeya atalaa chiimo chitobela. Mwana-musimbi wakasigwaa wisi kuti ayiinke aamulombe wachiKristu uyanda kumukwata kabatakwe sikubalanga. Musimbi wavwiila kati: “Tamundisyomi na ndeende? Tatukoyoochita chintu chibi pe!” Chilakonzeka kuti musimbi ooyu ulamuyanda Jehova alimwi tayandi kuchita chintu chibi pe, pesi unooli uliikuchita kweendelanaa ‘busongo buzwa kuli Leza’ na? ‘Uliikuchija bwaamu’ na? Naa kuti uliikusyoma “moyo wakwe”? (Tusimpi 28:26) Amwi iwe ulakonzya kuyeeya zimwi njiisyo zikonzya kugwasya mwana ooyo awisi kukulanga-langa kaambo aaka.—Langa Tusimpi 22:3; Matayo 6:13; 26:41.\nMBONDIKONZYA KULEKA CHIYANZA CHIBI\nNjiisyo: “Nywebo nomuyandisya Jehova,amusule bubi.”—Intembauzyo 97:10.\nNdiliikutantamuka zyiimo zikonzya kundipa miyeeyo mibi na?—Matayo 5:27, 28.\nNdilayeeyesya na atalaa mpindu zikonzya kwetwaa kuchita kweendelanaa zisusi zibi?—Tusimpi 22:3.\nNziizili ntaamu nzindikonzya kutola kuti ndikonzye kulikwabilila kuziyanza zibi?—Matayo 5:29, 30.\nNdililibambilide na kwaambuuzyania amuzyali naa umwi mweenzuma uusimide muzintu zyabukombi atalaa penzi lyangu?—Tusimpi 1:8, 9; BaGalatiya 6:1, 2.\nKujana ndatondeezya biyeni kuti ndisyoma manguzu abusongo buzwa kuli Jehova kuti ndikonzye kuzwidilila kulwanaa chiyanza changu?—Tusimpi 3:5, 6; Jakobo 1:5.\nJOSEFA WAKACHIJA BWAAMU\n18, 19. Josefa wakasunkwa biyeni mubuumi bwakwe, alimwi wakalwana biyeni asunko eelyo?\n18 Uuchikula wakali kuyanda Jehova alimwi wakachija bwaamu nguJosefa, munyandumaa Dina. (Matalikilo 30:20-24) Kachili muniini, Josefa wakabona bufuba-fuba bwamuchizaakwe. Takwe mubuzyo kuti kuyeeya eezi zyakachitika akuyanda kukkala kali muluyando lwaLeza, zyakakwabilila Josefa chiindi naakali kuEgepita, aawo mwanakazi wasimalelaakwe naakali kumoongelezya “mazuba oonse.” Josefa taakali kukonzya kuleka mulimu akwiinka kulimbabo, nkaambo wakali muzike. Wakeelede kulangana achiimo eechi chabusongo alimwi chabusichamba. Eezi wakazichita kwiinda mukuzumanana kukakila mwanakazi waPotifara alimwi kumamanino wakamuchija.—Bala Matalikilo 39:7-12.\n19 Yeeya eechi: Nikuli Josefa wakali kukkala kamumenena mate mwanakazi ooyu naa wakalaa chiyanza chakuyeeya atalaa makani akoonana, wakali kuyookonzya na kukkala kasyomeka? Taakali kuyookonzya pe. Kutali kulibotezya amiyeeyo mibi, Josefa wakabikkila maanu kubuzolwani bwakwe aJehova, eezi zilaboneka mumajwi ngaakabuzya mwanakazi waPotifara. Wakaamba kuti: “Simalelaangu . . . . tana kundikasizye cintu neciba comwe, cita nduwe luzutu nkaambo uli banakwe. Nkacite buti bubi bupati buli boobu akubisizya Leza?”—Matalikilo 39:8, 9.\n20. Jehova wakazichincha biyeni zintu munkani yaJosefa?\n20 Kochiyeeyela mbochakamubotezya Jehova kubona uuchikula Josefa, kasyomeka mazuba oonse nikuba kuti wakali kule abazyali bakwe. (Tusimpi 27:11) Mukuya kwachiindi, Jehova wakachincha zintu alimwi wakapa kuti Josefa agwisigwe muntolongo, abikkwe kuti abe mweendelezi wabili muEgepita akuba mulangizi wazyakulya. (Matalikilo 41:39-49) Eelyo kaka, majwi aambwa mulugwalo lwa Intembauzyo 97:10 ngachoonzyo aakuti: “Nywebo nomuyandisya Jehova, amusule bubi. Ulabamba myuuya yabasalali bakwe, ulabavuna kumaanza aabasizibi”!\n21. Umwi mulombe uuchikula uukkala muchisi chili muAfrica, wakabutondeezya biyeni busichamba munkani yakulijata?\n21 Mbumbubo, mazubaano babelesi baJehova ‘basula bubi akuyandisya bubotu.’ (Amosi 5:15) Muchikozyano, umwi mulombe uuchikula uukkala muchisi chili muAfrica, wakakumbilwa awumwi musimbi ngwaakali kwiiyaawe kuti amugwasye kuchiiyo chansamu aboobo musimbi ooyu wakali kuyoomulumba mukoonanaawe. Wakaamba kuti: “Ndakachikaka chakufwambaana chipo eecho. Akaambo kakuti ndakonzya kukkala kandisyomeka, eezi zyapa kuti bantu bandilemeke, alimwi ndizibona kuti ziyandikana loko kwiinda ngolida ansiliva.” Masimpe, chibi chilakonzya kutupa ‘kubotelwa kwachiindi chifwiifwi,’ pesi kubotelwa ooku kweeta mapenzi. (BaHebrayo 11:25) Kuyungizya waawo, kubotelwa ooku kulisiyene loko akubotelwa kutamani kweetwa akuswiilila Jehova.—Tusimpi 10:22.\nTAMBULA LUGWASYO KUZWA KULI LEZA SILUZYALO\n22, 23. (a) Nkamboonzi nitutaambi kuti tachikwe bulangilizi ikuti muKristu wachita chibi chipati? (b) Nduululi lugwasyo lukonzya kujanwaa sikubisya?\n22 Toonse tulwanaa zisusi zyanyama akuti tuchite zintu zibotu mumeso aaLeza nkaambo tatumaninide pe. (BaRoma 7:21-25) Jehova ulazibona eezi, nkaambo “ulaibulukwa kuti tuli bulongo buyo.” (Intembauzyo 103:14) Chimwi chiindi, muKristu ulakonzya kuchita chibi chipati. Eechi chaamba kuti muKristu ngatachikwe bulangilizi na? Uchilaabo! Sikubisya ooyu ulakonzya kuswaananaa mapenzi mbuli mbwaakachita Mwaami Davida. Nikuba boobo, Leza “ulafwamba kujatila” aabo ‘balyambawida’ zibi zyabo.—Intembauzyo 86:5; Jakobo 5:16; bala Tusimpi 28:13.\n23 Kuyungizya waawo, Leza wakaabila mbungano yachiKristu “zipego” zyabaalumi, beembezi beelela alimwi balaa chiyandisyo chakugwasya bamwi. (BaEfeso 4:8, 12; Jakobo 5:14, 15) Makanze aabo ngakugwasya sikubisya kuti atalisye lubo kubaa buzolwani aLeza, alubo kweendelana amajwi amwaalumi musongo, weelede kuyanduula “busongo” buyoomugwasya kuti atayindululi lubo kuchita chibi.—Tusimpi 15:32.\n24, 25. (a) Mulombe waambidwe mulugwalo lwa Tusimpi 7:6-23 wakatondeezya biyeni kuti wakali muntu ‘uubula boongo’? (b) Kujana twabujana biyeni ‘busongo’?\n24 Bbayibbele lyaambuula atalaa umwi muntu ‘uubula boongo’ amuntu ‘uujana busongo.’ (Tusimpi 7:7) Akaambo kakutasima muzintu zyabukombi akubula luzibo mumulimu waLeza, muntu ‘uubula boongo’ ulakonzya kubula bupampu alimwi ulakonzya kusala chabufuba-fuba. Chilakonzya kuba chuuba kuti achite chibi chipati mbuli mulombe waambwa mulugwalo lwa Tusimpi 7:6-23. Nikuba boobo, muntu “uuvuba busongo” ubikkila maanu kubuntu bwamukati, kwiinda mukukomba chiindi choonse akubala Jwi lyaLeza. Alubo, nikuba kuti tamaninide uleezya kuti zintu nzyayeeya, zisusi zyakwe, mbwalimvwa azipeekezyo zyakwe zyeendelanaa zintu ziyandwaa Leza. Nkinkaako, “ulaliyanda” naa kuti uchita zintu zipa kuti ajane zilongezyo alimwi “ulajana coolwe.”—Tusimpi 19:8.\n25 Libuzye kuti: ‘Ndilazumina na kuti zyeelelo zyaLeza zililuleme? Ndilazumina na kuti kukakatila kuli nzizyo kweeta kubotelwa kwachoonzyo?’ (Intembauzyo 19:7-10; Isaya 48:17, 18) Ikuti kutakwe choonzyo, yezya kulwanaa miyeeyo eeyo. Yeeyesesya atalaa mpindu zijanwa akaambo kakutaswiilila milawu yaLeza. Kuyungizya waawo, ‘labila ubone kuti Jehova mubotu’ kwiinda mukupona kweendelana anzuyiiya akubaa miyeeyo iilikabotu, iiswaanizya zintu zyamasimpe, ziluleme, zisalala, ziyandika azili kabotu. (Intembauzyo 34:8; BaFilipi 4:8, 9) Chiindi nochita eezi, uyoobaa choonzyo chakuti uyookkala kumuyanda loko Jehova alimwi uyooyanda nzyayanda akusula nzyasula. Josefa taakamaninide pe. Nikuba boobo, ‘wakachija bwamu’ nkaambo wakazumizya Jehova kuti amuyiisye kwaminyaka myiingi akuti amupe busongo. Ngachibe mbuboobo akuli nduwe.—Isaya 64:8.\n26. Nkaakali kaambo kapati nkituyoolanga-langa muzyaandano zitobela?\n26 Mulengi wesu wakalenga zizo zyesu zyakuzyazya kuti tukonzye kuzyalana akuti tubotelelwa ayooyo ngotukwetenaawe kutali kuti zibe zyakulisenyaazyo. (Tusimpi 5:18) Nzila Leza njalubonaayo lukwatano iyowaambuulwa muzyaandano zibili zitobela.\n^ par 4 Mweelwe wabantu waambidwe mulugwalo lwaMyeelwe uswaanizya “basilutwe” bakajayigwaa babetesi, bakonzya kusika ku 1 000 kuswaanizya abaabo bakajayigwaa Jehova lwakwe.—Myeelwe 25:4, 5.\n^ par 7 Kuti uzibe zyiingi atalaa nchibwaamba busofwaazi akutalijata kabotu langa chibalo chitii “Questions From Readers” chili mu Ngaziyakulinda yachikuwa yamu July 15, 2006, yakapupululwaa Bakamboni baJehova.\n^ par 9 Bbala litii “ponogilafu,” mbuli mbulyabelesegwa aano, lyaamba zifanikisyo, zintu zilembedwe, naa majwi aakonzya kupa kuti muntu abaa muzeezo wakoonana. Ponogilafu ilakonzya kuba chifanikisyo chitondeezya muntu uutazwete naa bantu bali koonana.\n^ par 9 Zyiingi atalaa chiyanza chakusanaa zizo zyamubili munzila yeetelezya muzeezo wakoonana zilajanika muMakani Aakuyungizya “Mbokonzya Kuzunda Chiyanza Chakusanaa Zizo Zyamubili Zyakuzyazya.”\n“Nywebo nomuyandisya Jehova, amusule bubi.”—Intembauzyo 97:10.\n“Umwi aumwi uulangilila mwanakazi cakumusukama ulimucitide kale bumambi mumoyo wakwe.”—Matayo 5:28.\n“Sibwaamu ulabisizya mubili wakwe mwini.”—1 BaKorinto 6:18.\n“Ndaumisya loko mubili wangu, ube muzike wangu, kutabi kuti, ndamana kukambaukila bamwi, ime ndemwini ndaba musowe.”—1 BaKorinto 9:27.\n“Kufumbwa ncabyala muntu, ulatebula eco nciconya. Oyo uubyala zintu zyanyama ulatebula bubozi buzwa kunyama, pele oyo uubyala zintu zyamuuya ulatebula buumi butamani buzwa kuMuuya.”—BaGalatiya 6:7, 8.\n“Muleelede kufwidwa zizo zyanu zyaansi. Amuleke bwaamu abusofwaazi amujamuja.”—BaKolose 3:5.\n“Umwi aumwi wanu azyibe kweendelezya mubili wakwe mwini munzila iisalala alimwi mubulemu, ikutali muluunyaunya lwabulyato.”—1 BaTesalonika 4:4, 5, NW.


Amubayeeye Aabo Ibabeleka Mulimo Waciindi Coonse | Yakwiiya\nAMUBALE MU Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe (North Central) Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Tatuleki kuyeeya mulimo wanu walusyomo akubeleka kwanu kwaluyando.”—1 TE. 1:3.\nIno nimbazu nzi zimwi zyamulimo izyakaliko mumwaanda wamyaka wakusaanguna, alimwi ino aabo ibakali kubelekela mumbazu eezyi bakali kugwasyigwa buti mumakani aamali?\nNimbazu nzi zyamulimo waciindi coonse zyamazuba aano nzyomukkomanina?\nMbuti mbomukonzya kubagwasya aabo ibali mumulimo waciindi coonse?\n1. Ino Paulo wakalimvwa buti kujatikizya baabo ibabelekela Jehova cakulyaaba?\nMWAAPOSTOLO Paulo wakali kubayeeya aabo ibakali kubeleka canguzu kukambauka makani mabotu. Paulo wakalemba kuti: “Tatuleki kuyeeya mulimo wanu walusyomo akubeleka kwanu kwaluyando alimwi akuliyumya kwanu akaambo kabulangizi mbomujisi mu Mwami wesu Jesu Kilisito kumbele lya Leza wesu alimwi Taateesu.” (1 Te. 1:3) Masimpe, Jehova ulaiyeeya milimo yaluyando yabaabo ibamubelekela cakusyomeka, taakwe makani naa bukkale bwabo bulabazumizya kucita zinji naa pe.—Heb. 6:10.\n2. Ncinzi ncotutiilange-lange mucibalo eeci?\n2 Babelesima—bakaindi alimwi abamazuba aano—balyaaba kubelekela Jehova mumulimo waciindi coonse. Atulange-lange bantu bamwi bamumwaanda wamyaka wakusaanguna mbobakali kubeleka. Alimwi tulalanga-langa milimo iisiyene-siyene yamumulimo waciindi coonse mazuba aano alimwi akubona mbotukonzya kutondezya kuti tulabayeeya aabo ibalyaaba amoyo woonse kubeleka munzila zyaalubazu.\nBANAKRISTO BAMUMWAANDA WAMYAKA WAKUSAANGUNA\n3, 4. (a) Mbuti bamwi mbobakali kubeleka mumwaanda wamyaka wakusaanguna? (b) Ino bakali kuzijana buti nzyobakali kuyandika kumubili?\n3 Kakutanainda ciindi cilamfwu kuzwa naakabbapatizyigwa, Jesu wakatalisya mulimo mupati iwakali kuyakucitwa munyika yoonse. (Lk. 3:21-23; 4:14, 15, 43) Naakafwa, baapostolo bakwe mbabakali kusololela mukukomezya mulimo wakukambauka. (Mil. 5:42; 6:7) Banakristo bamwi mbuli Filipo bakali kubeleka kabali bakambausi alimwi bamwi bakali bamisyinali mu Palestine. (Mil. 8:5, 40; 21:8) Paulo alimwi abamwi bakali kusika mumasena aakali kulamfwu kapati. (Mil. 13:2-4; 14:26; 2 Ko. 1:19) Mucikozyanyo, bamwi mbuli Silvano, Marko, alimwi a Luka, abalo bakali kubeleka mulimo wakukkopolola naa wakulemba. (1 Pe. 5:12) Bacizyi Banakristo bakali kubelekela antoomwe abakwesu aaba ibakali kusyomeka. (Mil. 18:26; Lom. 16:1, 2) Zikozyanyo zyabo zibotu zipa kuti Magwalo aa Banakristo aa Chigiliki kaakondelezya kubala, alimwi zitondezya kuti Jehova ulabayeeya babelesi bakwe cakusyomeka.\n4 Mbuti babelesi baciindi coonse bakusaanguna mbobakali kugwasilizyigwa kumubili? Zimwi ziindi, bakali kulanganizyigwa abamwi alimwi akutambula lugwasyo munzila zimbi kuzwa ku Banakristonyina, pele tiibakali kulomba buya kuti bapegwe lugwasyo. (1 Ko. 9:11-15) Bantu bamwi alimwi ambungano zyakali kubagwasyilizya cakuliyandila. (Amubale Milimo 16:14, 15; Bafilipi 4:15-18.) Paulo abeenzinyina alimwi bakali kubeleka mulimo wakumubili kwaciindi cisyoonto kutegwa bajane mali aayandika.\nBABELESI BACIINDI COONSE BAMAZUBA AANO\n5. Ino banabukwetene bamwi bakalimvwa buti kujatikizya mulimo waciindi coonse?\n5 Mazuba aano aalo, banji balalitakata mumbazu zisiyene-siyene zyamulimo waciindi coonse. (Amubone kabbokesi kakuti “ Mbazu Zisiyene-siyene Zyamulimo Waciindi Coonse.”) Ino balimvwa buti kujatikizya mulimo wabo? Ooyu ngomubuzyo ngomukonzya kubabuzya, ikuti mwacita oobo muyakugwasyigwa kapati. Amubone cikozyanyo eeci: Mukwesu iwakabeleka mulimo wabupainiya bwaciindi coonse, bupainiya bwaalubazu, mulimo wabumisyinali, alimwi amulimo wa Bbeteli kunze aacisi, wakaamba kuti: “Ndilimvwa kuti kunjila mulimo waciindi coonse nkokusala kumwi kubotu kapati nkondakacita. Nondakajisi myaka yakuzyalwa iili 18, ndakajisi buyumuyumu bwakusala akati kakuunka kuyunivesiti, kunjila mulimo wakumubili, alimwi akucita bupainiya. Izyandicitikila zyandigwasya kubona kuti Jehova talubi kulyaaba muntu nkwacita kutegwa amubelekele mulimo waciindi coonse. Ndacikonzya kubelesya luzyibo Jehova ndwaakandipa munzila izyatakali kunga zyakonzyeka ikuti nondakasala mulimo wakumubili.” Mukaakwe wakaamba kuti: “Mulimo uuli woonse wandigwasya kukomena. Twabona Jehova mbwakwabilila alimwi ambwasololela munzila nzyotwatakali kukonzya kubona ikuti notwakasala kucita buyo zintu zitukkomanisya. Ndilamulumba Jehova abuzuba akaambo kamulimo waciindi coonse.” Sena andinywe inga mwayanda kulimvwa boobu?\n6. Ndusinizyo luli buti ndotweelede kuba aandulo toonse kujatikizya mbwalimvwa Jehova?\n6 Cakutadooneka, bamwi bali mubukkale butakonzyi kubazumizya kunjila mulimo waciindi coonse aali cecino ciindi. Tulakonzya kuba masimpe kuti Jehova ulakukkomanina kusoleka kwabo akwalo. Amuyeeye kujatikizya baabo Paulo mbakaamba mulugwalo lwa Filimoni 1-3, kubikkilizya abaabo boonse ibakali mumbungano yaku Kolose. (Amubale.) Paulo wakabalumba, awalo Jehova wakabalumba. Mbubwenya buyo, Taateesu wakujulu ulalumba mulimo ngomucita. Nokuba boobo, mbuti mbomukonzya kubagwasya aabo ibabeleka mulimo waciindi coonse?\n7, 8. Ino mulimo wabupainiya ujatikizya nzi, alimwi mbuti bamwi mumbungano mbobakonzya kubagwasya bapainiya?\n7 Mbubwenya mbuli bakambausi bamumwaanda wamyaka wakusaanguna, bapainiya balazigwasya kapati mbungano. Bunji bwabo balasoleka kubeleka mawoola aali 70 mumulimo wakukambauka amwezi. Mbuti mbomukonzya kubagwasya?\n8 Mucizyi umwi mupainiya uutegwa Shari wakaamba boobu: “Bapainiya balibonya kuba bayumu, balaunka mumulimo wakukambauka buzuba abuzuba. Nokuba boobo, bayandika kukulwaizya.” (Lom. 1:11, 12) Mucizyi umbi iwakali mupainiya kwamyaka iili mbwiibede wakaamba boobu kujatikizya bapainiya mumbungano yakwe, wakati: “Balabeleka canguzu kapati. Ikuti umwi wabelesya mootokala wakwe kubatola mumulimo wakukambauka, kubatamba kucakulya, kubaulila mungwimba wamumootokala naa kubapa buyo mali, balalumba kapati. Kucita boobu kutondezya kuti mulababikkila ncobeni maano.”\n9, 10. Ncinzi bamwi ncobacita kutegwa bagwasye bapainiya bamumbungano yabo?\n9 Muunzila nzi momukonzya kubagwasya bapainiya mumulimo wakukambauka? Mucizyi mupainiya umwi uutegwa Bobbi wakaamba kuti: “Tulayandika bakubeleka limwi kwaambisya mukati kansondo.” Mupainiyanyina umwi wamumbungano njemunya wakayungizya kuti: “Nciyumu kujana wakubeleka limwi kumazuba.” Kujatikizya mulimo wakwe wabupainiya, mucizyi umwi walo lino uubelekela aa Bbeteli ku Brooklyn wakaamba boobu: “Mucizyi umwi iwakajisi mootokala wakandaambila kuti, ‘Kufwumbwa ciindi wabula muntu wakubeleka limwi, inga wandizyibya kutegwa tuunke limwi mumulimo wakukambauka.’ Wakandigwasya ncobeni mumulimo wangu wabupainiya.” Ba Shari bakaamba kuti: “Bakotoka kuzwa kukukambauka, bapainiya batakwete naa batakwetwe kanji-kanji inga bali balikke. Mulakonzya kubatamba kukukomba kwanu mumukwasyi ciindi aciindi. Kucita zintu zimwi ambabo inga cabagwasya kuti bazumanane kuba bayumu.”\n10 Kayeeya kujatikizya mulimo wakwe wabupainiya abacizyi bamwi batakwetwe, mucizyi umwi walo iwabeleka myaka iitandila ku 50 mumulimo waciindi coonse wakaamba kuti: “Baalu bakali kutuswaya ciindi aciindi. Bakali kutubuzya kujatikizya mbotwakali kupona alimwi amulimo wakumubili alimwi akuyanda kuzyiba naa kuli zintu nzyotulibilika. Bakali kubikkila ncobeni maano. Bakali kutuswaya mumaanda eesu kutegwa bazyibe lugwasyo ndotwakali kuyandika.” Eeci inga camuyeezya kulumba Paulo nkwaakatondezya ciindi naakalanganizyigwa amwaalumi umwi waku Efeso iwakajisi mukwasyi.—2 Ti. 1:18.\n11. Ino kubeleka mulimo wabupainiya bwaalubazu kubikkilizya nzi?\n11 Mbungano zimwi zilijisi coolwe cakuba abapainiya baalubazu. Bunji bwabakwesu abacizyi aaba balasolekesya kubeleka mawoola aasika ku 130 mumulimo wakukambauka mwezi amwezi. Akaambo kakuti ciindi cinji bacibelesya kukambauka alimwi akugwasya munzila zimwi, babelesya buyo ciindi cisyoonto kumulimo wakumubili naa kusala kutabelekela limwi mulimo wakumubili. Ofesi yamutabi ilabapa mali masyoonto aakubelesya mwezi amwezi kutegwa bazumanane kubikkila maano kumulimo wakukambauka.\n12. Mbuti baalu alimwi abamwi mbobakonzya kugwasya bapainiya baalubazu?\n12 Mbuti mbotukonzya kugwasya bapainiya baalubazu? Mukwesu umwi uubelekela amutabi uubandika abapainiya baalubazu bamwi, wakaamba kuti: “Baalu beelede kubandika ambabo, kutegwa bazyibe bukkale mobabede alimwi akuzyiba mbobakonzya kubagwasyilizya. Bakamboni bamwi bayeeya kuti mali aakubelesya ngobapegwa bapainiya baalubazu alizulide, nokuba boobo bakwesu bakubusena ooko balakonzya kubagwasya munzila zinji.” Mbubwenya mbuli bapainiya baciindi coonse, bapainiya baalubazu balakkomana kuba aamuntu wakubeleka limwi mumulimo wakukambauka. Sena inga mwabeleka ambabo?\nKUGWASYA BALANGIZI BEENDEENDA\n13, 14. (a) Ncinzi ncotuteelede kuluba kujatikizya balangizi bamabazu? (b) Ncinzi ncomuyeeya kuti mulakonzya kucita kutegwa mugwasye baabo ibabeleka mulimo wakweendeenda?\n13 Balangizi bamabazu alimwi abamakaintu babo mbantu bayumu kumuuya alimwi ibaliyumya kapati. Nokuba boobo, abalo bayandika kukulwaizya, kubeleka ambabo mumulimo wakukambauka, alimwi akulikondelezya antoomwe ambabo munzila iili kabotu. Ino mbuti kuti baciswa mpoonya bajatwa kucibbadela kumane ambweni bayandika kwaandulwa naa busilisi bumwi? Balakatalukwa kapati ciindi bakwesu abacizyi nobabagwasya zintu nzyobayandika alimwi aciindi nobatondezya kuti balabikkila maano kutali zintu zyabo beni. Tulakonzya kuyeeya “musilisi uuyandwa” Luka, mulembi wabbuku lya Milimo, ncaakacitila Paulo alimwi abeenzinyina mbobakali kubeleka limwi mulimo wakweendeenda.—Kol. 4:14; Mil. 20:5–21:18.\n14 Balangizi beendeenda alimwi bamakaintu babo balayandisya kuba abalongwe. Mulangizi wabbazu umwi wakalemba kuti: “Beenzuma inga balazyiba ciindi nondiyandika kukulwaizya. Balabuzya mibuzyo iibapa kuti bazyibe ncondiyandika, alimwi eeci cilandigwasya kuti ndaanguluke kubaambila zintu izindilibilisya. Bandigwasya kapati akaambo kakuti balaswiilila cakubikkila maano.” Balangizi bamabazu abamakaintu babo balalumba kapati ciindi bakwesu abacizyi nobababikkila maano.\nKUGWASYA BAMUKWASYI WA BBETELI\n15, 16. Milimo nzi njobacita ibamukwasyi wa Bbeteli alimwi abaabo babelekela mu Maanda Aakucitila Miswaangano Mipati, alimwi mbuti mbotukonzya kubagwasya?\n15 Nyika yoonse mbwiizulwa, aabo ibabelekela a Bbeteli alimwi amu Maanda Mapati Aakucitila Miswaangano, balagwasya kapati mumulimo wa Bwami mumasena aalanganizyigwa aofesi yamutabi yakubusena oobo. Ikuti mbungano naa bbazu lyanu kalijisi babelekela a Bbeteli, mbuti mbomukonzya kutondezya kuti mulabayeeya?\n16 Ciindi nobasika-sika a Bbeteli, balakonzya kukuyeeya kapati kuŋanda, akaambo kakuti bakasiya banamukwasyi alimwi abalongwe. Eelo kaka balalumba ciindi babelesinyina a Bbeteli nobasola kubamba zilongwe ambabo! (Mk. 10:29, 30) Mulimo wabo ulabazumizya kuunka kumiswaangano yambungano alimwi akutola lubazu mumulimo wakukambauka nsondo ansondo. Nokuba boobo, babelekela a Bbeteli ciindi aciindi balapegwa milimo imwi iiyungizyidwe. Ciindi mbungano noitondezya kuti ilamvwisya bukkale mobabede alimwi akutondezya kuti balabalumba kapati babelekela a Bbeteli alimwi amulimo ngobacita, boonse balagwasyigwa.—Amubale 1 Batesalonika 2:9.\nKUGWASYA BABELESI BACIINDI COONSE IBABELEKELA KUNZE AACISI\n17, 18. Milimo nzi iijatikizyidwe mumulimo wakubelekela kunze aacisi?\n17 Aabo ibazumina mulimo wakuyakubelekela kucisi cimbi balakonzya kujana buyumuyumu kujatikizya zyakulya, mwaambo, zilengwa alimwi ambokubede kubusena ooko. Nkaambo nzi ncobazumina kuyaanya buyumuyumu buli boobu?\n18 Bamwi mbaamisyinali, balo kanji-kanji ibakambaukila mumasena bantu mobakonzya kugwasyigwa alwiiyo lwabo lwaalubazu. Ofesi yamutabi ilabapa bamisyinali mali aakubelesya kuula nzyobayandika. Bamwi ibapegwa mulimo wakuyakubelekela kunze aacisi balapegwa mulimo mumaofesi aamitabi naa kugwasyilizya mumulimo wakuyaka maanda aamitabi, kuyaka maofesi aabasanduluzi, Maanda Aakucitila Miswaangano Mipati naa kuyaka Maanda aa Bwami. Balapegwa zyakulya, aakoona alimwi alugwasyo lumwi. Mbubwenya mbuli bamukwasyi wa Bbeteli, balajanika lyoonse kumiswaangano alimwi akutola lubazu mumulimo wakukambauka kubusena ooko, aboobo inga twaamba kuti ncilongezyo munzila zinji.\n19. Ncinzi ncotweelede kuzyiba kujatikizya bakwesu abacizyi ibabelekela kunze aacisi?\n19 Mbuti mbomukonzya kubayeeya babelesi baciindi coonse bali boobu? Mutalubi kuti kumatalikilo cilakonzya kubayumina kuzyibila zyakulya zyakubusena ooko. Mwayanda kubatamba kucakulya, mulakonzya kubabuzya cakulya ncobakonzya kukkomanina naa cakulya ncobakonzya kusola kulya. Amukkazike moyo ciindi nobaiya mwaambo azilengwa zyakubusena ooko. Cilakonzya kutola ciindi cili mbocibede kuti bamvwe zintu zyoonse nzyomwaamba, pele caluyando mulakonzya kubagwasya mbomwaamba zintu mumwaambo wanu. Balayanda kwiiya!\n20. Muunzila nzi mbotu motukonzya kubayeeya babelesi baciindi coonse abazyali babo?\n20 Babelesi baciindi coonse balacembaala, abalo bazyali babo balacembaala. Ikuti bazyali kabali Bakamboni, cakutadooneka inga bayanda kuti bana babo bazumanane mumulimo wabo. (3 Jo. 4) Cakutadooneka, babelesi baciindi coonse bayakucita kufwumbwa ncobakonzya ikuti bazyali babo kabayandika lugwasyo alimwi banakubagwasya kweelana ambobakonzya. Nokuba boobo, aabo ibakkala afwaafwi abazyali balakonzya kubagwasya aabo ibali mumulimo waciindi coonse kwiinda mukuba bantu balibambide kugwasya ikuti bazyali bacembeede kabayandika lugwasyo. Mutalubi kuti babelesi baciindi coonse bajisi mikuli milemu mumulimo uuyandika kapati uutanabwenwe. (Mt. 28:19, 20) Sena nywebo naa mbungano yanu ilakonzya kubagwasya bazyali bababelesi baciindi coonse ikuti bayandika kugwasya?\n21. Ino aabo ibali mumulimo waciindi coonse balimvwa buti kujatikizya lugwayo akukulwaizya kwabamwi?\n21 Aabo ibanjila mulimo waciindi coonse balacita oobo kutali akaambo kakuyanda kuvwuba pe, pele balacita oobo akaambo kakuti bayanda kubelekela Jehova abamwi. Balalumba kapati kulugwasyo luli loonse ndomukonzya kubapa. Mucizyi umwi uubelekela kunze aacisi wakaamba mbobalimvwa banabunji, wakati: “Nokaba kagwalo kakulumba kalatondezya kuti bamwi balakuyeeya alimwi akuti balikkomene amulimo ngocita.”\n22. Ino mulimvwa buti kujatikizya mulimo waciindi coonse?\n22 Kubelekela Jehova mumulimo waciindi coonse ninzila mbotu kapati. Nenzila mbotu mubuumi. Alimwi nenzila mbotu yakulibambila lukkomano lutakamani ndobalangila babelesi basyomeka ba Jehova mubweendelezi bwa Bwami bwa Leza. Aboobo, toonse ‘tutaleki kuyeeya mulimo wabo walusyomo akubeleka kwabo kwaluyando alimwi akuliyumya’ kwababelesi baciindi coonse.—1 Te. 1:3.\nMbazu Ziisyene-siyene Zyamulimo Waciindi Coonse\nBapainiya baciindi coonse kanji-kanji balabeleka mawoola aali 70 mumulimo wakukambauka mwezi amwezi mumbungano yabo naa kubusena bubulide basikumwaya.\nBapainiya baalubazu kanji-kanji balabeleka mawoola aali 130 mumulimo wakukambauka mwezi amwezi, bunji bwaziindi inga babelekela mumasena aabulide basikumwaya.\nBalangizi bamabazu balaswaya mbungano naa mabbazu aali mbwaabede, kusololela mumulimo wakukambauka alimwi akugwasya mbungano amabbazu munzila zimwi.\nBamukwasyi wa Bbeteli babelekela mumaofesi aamutabi naa mumaofesi aabasanduluzi kugwasya mumulimo wakutuma mabbuku naa kweendelezya mumulimo uuli mukucitwa mucilawo cilanganizyigwa amutabi wakubusena ooko.\nBamisyinali kanji-kanji balatumwa kuyakubelekela kunze aacisi. Bamisyinali banji balabeleka mawoola aali 130 mumulimo wakukambauka mwezi amwezi.\nBabelesi babelekela kumasi aambi balaunka mumasena aaindene-indene kugwasya mumulimo wakuyaka maofesi aamitabi, Maanda Aakucitila Miswaangano Mipati, alimwi a Maanda aa Bwami.\nBabelesi bayaka Maanda aa Bwami bakayiisyigwa kuyaka Maanda aa Bwami alimwi balagwasya mumilimo iimbi yakuyaka iiyandika mucisi cabo.\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA September 2014